‘Barter Trade’ Sabah, Filipina Dan Indonesia Dilancar Minggu Depan

KOTA KINABALU: Kerajaan negeri akan melancarkan aktiviti perdagangan tukar barang atau ‘barter trade’ bagi produk minyak masak tidak bersubsidi dengan Indonesia dan Filipina, minggu depan.

Ketua Menteri, Datuk Seri Mohd Shafie Apdal, berkata usaha ini antaranya bertujuan mengelak berlakunya penyeludupan minyak masak bersubsidi ke negara luar.

“Barang bersubsidi (minyak masak) sepatutnya hanya untuk pengguna tempatan, namun masih berlaku penyeludupan barangan berkenaan ke negara luar seperti Filipina dan Indonesia.

“Justeru, menerusi pelancaran aktiviti ‘barter trade’ yang akan dilancarkan minggu depan, ia membolehkan pengusaha dari Indonesia dan Filipina memahami bekalan atau produk bersubsidi) bukan untuk orang luar.

“Sebaliknya, kita menawarkan minyak masak tidak bersubsidi menerusi aktiviti `barter trade’ yang akan dilancarkan nanti kepada mereka,” katanya pada sidang akhbar selepas merasmikan Karnival Usahawan Desa (KUD) Zon Sabah di Kompleks Sukan Kota Kinabalu, di sini hari ini.

Yang turut hadir, Timbalan Ketua Menteri, Datuk Seri Madius Tangau; Menteri Pembangunan Luar Bandar, Datuk Seri Rina Mohd Harun dan Timbalannya, R Sivarasa dan Menteri Pembangunan Luar Bandar Sabah, Datuk Ewon Benedick.

Mengulas lanjut, Mohd Shafie berkata aktiviti ‘barter trade’ itu akan membabitkan dua agensi kerajaan negeri iaitu Sawit Kinabalu dan Benta Wawasan.

“Bekalan minyak masak di Sabah akan dibahagikan kepada dua iaitu untuk kegunaan tempatan yang akan dikendalikan Benta Wawasan manakala untuk eksport, Sawit Kinabalu.

“Usaha yang kita ambil ini juga sebagai persediaan untuk menerima pelbagai kesan susulan cadangan pemindahan ibu kota Jakarta ke Kalimantan. Pemindahan ini akan memberi kesan yang besar, justeru kita perlu bersiap sedia secara keseluruhannya,” katanya.

Dalam pada itu, beliau menggalakkan lebih banyak pasar raya menjual produk yang dihasilkan usahawan luar bandar di negeri ini.

“Kita mahu lebih banyak produk tempatan yang dihasilkan usahawan luar bandar di negeri ini dijual di pasar raya, terutama yang ada kualiti.

“Kerajaan negeri menggalakkan lebih ramai masyarakat luar bandar berkecimpung dalam bidang keusahawanan. Ini kerana sektor keusahawanan ini penting selain dapat membantu melonjakkan ekonomi negara ini.

“Selain itu, kawasan luar bandar mempunyai banyak sumber untuk diterokai oleh usahawan di kawasan berkenaan. Kerajaan negeri juga akan terus menyokong bagi membolehkan apa juga inisiatif yang dibawa oleh Kementerian Pembangunan Luar Bandar ke negeri ini demi manfaat rakyat,” katanya.

Sementara itu, seramai 350 peserta menyertai karnival yang berlangsung selama empat hari hingga esok, antaranya 144 gerai pameran usahawan desa; gerai pameran tarikan Sabah (37); 14 gerai pameran pelancongan dan empat penyertaan `Rural Business Outlet’ (RBO).

Karnival itu mencatatkan penyertaan majoriti usahawan wanita iaitu kira-kira 79 peratus daripada jumlah keseluruhan penyertaan usahawan desa.


‘Kerajaan Syaitan, Polis Syaitan’

KUALA LUMPUR: Kerajaan Malaysia digelar kerajaan syaitan dan Polis Diaraja Malaysia (PDRM) pula digelar polis syaitan.

Gelaran itu diberi kumpulan pengganas terdiri daripada rakyat negara ini hanya kerana keinginan mereka berjihad di luar negara dihalang.

Ketua Penolong Pengarah Bahagian Anti Pengganas (E8) Cawangan Khas Bukit Aman Datuk Ayob Khan Mydin Pitchay berkata, itu yang berlaku apabila pihaknya memerangi dan memberkas kumpulan pengganas berkenaan.

Bagaimanapun menurutnya, apabila ditahan dan menderita di luar negara baru mereka sedar serta menyesal terpengaruh ideologi atau fahaman sesat dibawa kumpulan berkenaan.

Katanya, ada pelbagai faktor menyebabkan rakyat negara ini terpengaruh dan menyertai kumpulan pengganas antaranya kurang pemahaman mengenai agama, fanatik terhadap tokoh atau sesuatu ajaran serta pengaruh media sosial.

“Faktor utama yang menyebabkan mereka terpengaruh adalah salah tafsir termasuk mengenai jihad. Ini kerana mereka mentafsir al-Quran dan hadis mengikut kefahaman sendiri, tidak berpegang pada mazhab atau ajaran agama sebenarnya.

“Kebanyakan yang ditangkap pada awalnya niat mereka baik, tetapi mereka berjumpa individu yang kononnya mengaku sebagai tok guru dan pakar agama, tetapi sebenarnya orang yang salah dan sesat.

“Mereka terikut pula dengan tok guru mereka,” katanya ketika menjadi panel dalam Forum Perdana Sempena Hari Pahlawan di Masjid Sultan Idris Shah ll (Masjid Negeri), kelmarn.

Turut menyertai forum, Imam Besar Masjid Negeri Abd Farid Salleh, Pengasas Yayasan Dana Kebajikan Muslim Malaysia (YDKMM) Dr Mohd Hizul Azri Md Noor dan Pengerusi YDKMM Ahmad Umair Zulkefli sebagai moderator.

Ayob Khan berkata, ramai yang terbabit dengan kumpulan pengganas kerana terlalu fanatik kepada seseorang tokoh, mazhab atau ideologi dan mereka tidak menerima pandangan orang lain.

Menurutnya, dalam operasi dan tangkapan yang dilancarkan pihaknya mendapati ramai terbabit dengan kumpulan pengganas adalah belia.

Ia berpunca daripada pendedahan kepada media sosial memandangkan kumpulan Daish ini juga menyebar fahaman serta merekrut melalui media sosial.


Curi Besi, Tiga Penagih Ditahan

SANDAKAN : Polis berjaya menahan tiga lelaki disyaki terlibat kes curi besi melibatkan kerugian RM500 di Taman Rimba, Sandakan pada Khamis lalu.

Bertindak atas maklumat, sepasukan pegawai dan anggota dari Bahagian Siasatan Jenayah berjaya memberkas tiga lelaki berkenaan berumur dalam lingkungan umur 29 hingga 39 tahun di Batu 7, pada jam 11.30 pagi.

Polis berjaya mengesan kenderaan yang digunakan suspek melalui rakaman kamera litar tertutup ( CCTV ) di rumah tersebut.

Kenderaan yang digunakan suspek berjaya ditemui di Taman Rajawali, siasatan lanjut yang dijalankan akhirnya membawa kepada penangkapan suspek.

Hasil saringan urine ketiga tiga suspek didapati positif dadah.

Semua suspek kini ditahan reman dan kes disiasat dibawah Sek 379 Kanun Keseksaan dan Sek 15(1)(a) ADB1952.


Covid-19: Naik lagi! 6,437 Kes Baharu Hari Ini

PUTRAJAYA: Sebanyak 6,437 kes baharu Covid-19 direkodkan pada Selasa, menjadikan kes keseluruhan berjumlah 745,703 kes.

Jumlah jangkitan baharu pada Selasa mencatatkan kenaikan berbanding 5, 218 kes yang direkodkan pada Isnin (semalam).

Selangor kekal merekodkan jumlah kes harian tertinggi dengan 2, 299 kes, diikuti Kuala Lumpur (1, 361), Negeri Sembilan (700), Kedah (284), Johor (271) dan Melaka (252).

Perlis pula merekodkan sifar kes pada hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


WHO Jangka Kita Akan ‘Berperang’ Dengan Covid-19 Sehingga Tahun Depan – KP Kesihatan

PUTRAJAYA: “WHO jangkakan kita mungkin akan ‘berperang’ dengan COVID-19 sehingga tahun depan,” kata Dr Noor Hisham dalam sidang media yang berlangsung hari ini. (Rujuk video ke 27:03)

“Jadi, masalah sekarang ini bagaimana kita kena rancangkan strategi untuk tahun hadapan. Dan paling penting sekarang ini, kita dapat kurangkan kes tapi kita bukan tamatkan kes. Mungkin akan terjadi dalam kluster ataupun kes-kes terpencil satu dua kes sporadic cases.”

Hari ini Malaysia mencatat kes baharu paling rendah sepanjang tempoh PKP iaitu sebanyak 36 kes baharu dengan 98 pesakit sembuh serta tiada kematian dicatatkan hari ini.


Warnakan rambut elak dikesan polis

KOTA KINABALU : Penjenayah yang ditahan selepas kereta dipandunya terjunam ke dalam sungai di Kampung Sembulan, Kota Kinabalu, tengah hari tadi, dipercayai cuba mengubah wajahnya dengan menggunting dan mewarnakan rambutnya.

Ketua Polis Daerah Kota Kinabalu, Asisten Komisioner Habibi Majinji berkata, suspek berusia 28 tahun disyaki terbabit kes samun di sebuah rumah di Taman Hiburan, Jalan Penampang, jam 7.30 malam, 21 Januari lalu.

“Dalam kejadian samun itu, mangsa wanita berusia 30 tahun dikatakan baru tiba di hadapan rumahnya sebelum seorang lelaki tidak dikenali menghampiri dan menyamun mangsa.

“Akibat kejadian itu, mangsa parah di kepala akibat dipukul menggunakan benda tajam manakala barang kemas, wang tunai dan kad bank dilarikan.

“Mangsa yang parah dikejarkan ke hospital untuk rawatan lanjut,” katanya ketika ditemui di lokasi kejadian hari ini.

Habibi berkata, bertindak atas laporan polis dibuat ahli keluarga mangsa, sepasukan polis dari Jabatan Siasatan Jenayah (JSJ) Ibu Pejabat Polis Daerah (IPD) menjalankan risikan dan siasatan.

“Hasil risikan itu, polis menjejaki suspek di pusat beli-belah Centre Point dan ketika dia memasuki keretanya, anggota polis kemudian menyerbu dan cuba menahannya.

“Suspek yang berada di dalam kereta cuba melanggar anggota polis menyebabkan anggota serbuan melepaskan beberapa tembakan di bahagian hadapan kereta berkenaan,” katanya.

Menurutnya, dalam keadaan tayar kereta dipandu suspek pancit, dia memecut keretanya sehingga ke Kampung Sembulan sebelum hilang kawalan lalu terjunam ke dalam sungai.

“Suspek kemudian keluar dari kenderaan dan cuba berenang untuk melarikan diri namun berjaya ditangkap dan dibawa ke IPD Kota Kinabalu untuk siasatan lanjut,” katanya.

Beliau berkata, suspek berada di Centre Point dikatakan menggunting dan mewarnakan rambutnya dipercayai untuk mengelak dikesan pihak polis.

“Walaupun suspek menyamar, kita dapat mengenalpasti berdasarkan gambar yang kita rampas.

“Polis turut menemui barang bukti antaranya jam tangan dan baju digunakan ketika kejadian samun di Taman Hiburan,” katanya sambil menambah suspek memiliki tiga rekod jenayah membabitkan kes samun, curi dan mendatangkan kecederaan.

Beliau berkata, suspek ditahan untuk siasatan lanjut dan kes disiasat mengikut 394 Kanun Keseksaan kerana melakukan samun sehingga menyebabkan kecederaan,” katanya. – Harian Metro


PPM Sabah Tahan Warga Pakistan, Rampas 6,843 Bungkus Rokok

KOTA KINABALU: Pasukan Polis Marin (PPM) menahan seorang lelaki warga Pakistan dan merampas 6,843 bungkus rokok tidak bercukai, dalam operasi bersepadu di Penampang, Putatan dan Tuaran semalam.

Dalam operasi pada 26 dan 27 September lalu, PPM merampas rokok jenama Era Black, Era Premium Biru, Era Menthol, D&J Red, Astro Merah, Astro Hijau, Gudang Garam dan LA Menthol.

Komander PPM Wilayah 4 Sabah, ACP Mohamad Pajeri Ali berkata dalam operasi selama 12 jam sehingga pukul 9 malam itu sebuah kenderaan yang dijadikan tempat penyimpanan rokok seludup berkenaan turut dirampas.

“Bertindak atas maklumat Gerakan Anti Rokok Seludup (GARS) yang disalurkan kepada Komander PPM PDRM Bukit Aman, operasi bersepadu di beberapa premis sekitar Penampang, Putatan dan Tuaran telah dilaksanakan untuk mengekang penjualan rokok lari cukai,” katanya dalam satu kenyataan di sini hari ini.

Beliau berkata suspek dan semua barangan rampasan dibawa ke Balai Polis berdekatan, untuk laporan sebelum diserahkan kepada pihak polis untuk siasatan lanjut.

“Keseluruhan rampasan bernilai RM358,670 kes disiasat mengikut Seksyen 135(d) Akta Kastam 1967,” katanya.


Kampung Salinatan Dipilih Untuk Program Kampung Sejahtera

NABAWAN: Kampung Salinatan, Pensiangan yang terletak lebih kurang 100 kilometer dari Pekan Nabawan telah dipilih untuk dimasukkan di bawah Program Kampung Sejahtera bermula tahun hadapan.

Menteri Pembangunan Luar Bandar Sabah, Datuk Ewon Benedick berkata, pemilihan tersebut berdasarkan kepada keperluan pembangunan asas di kampung tersebut yang masih berhadapan dengan masalah jalan raya dan ketiadaan bekalan elektrik serta masih bergantung kepada air graviti.

“Program Kampung Sejahtera adalah program di bawah KPLB Sabah yang bertujuan untuk membangunkan secara berperingkat kemudahan asas dan sosio-ekonomi di kampung-kampung di luar bandar yang terletak jauh dari kawasan pekan.

“Kita berharap melalui program ini, penduduk Kg Salinatan akan menikmati beberapa kemudahan asas dan ameniti sosial serta program sosio-ekonomi daripada agensi-agensi Kerajaan. Kita mungkin tidak dapat menyelesaikan semua keperluan pembangunan, tetapi program ini merupakan saluran kita untuk membantu komuniti di kampung ini mengikut peruntukan yang diberikan kepada Kementerian,” katanya.

Beliau berkata demikian semasa berucap sempena lawatan kerja beliau di Mesej Getah Salinatan, Mukim Pensiangan, Pagalungan di Balai Budaya Kampung Salinatan, di sini, pada Khamis.

Ewon yang juga Ahli Dewan Undangan Negeri (ADUN) Kadamaian, berkata, antara kampung lain yang turut dikenalpasti untuk dimasukkan di bawah Program Kampung Sejahtera ialah Kg Tiong Baru Membakut, Kg Mangkasulap Paitan dan Kg Piak-Piak Kota Belud.

Dalam majlis tersebut, Ewon juga meluluskan permohonan pembinaan sebuah jambatan kampung yang diperlukan oleh para penduduk.

Katanya lagi, KPLB Persekutuan juga telah meminta senarai 10 kampung untuk pelaksanaan Program Bekalan Elektrik Luar Bandar Alternatif (BELBA) dan 10 lagi kampung untuk Program Bekalan Air Luar Bandar Alternatif (BALBA) pada tahun hadapan.

“Saya telah membantu mendapatkan peruntukan sebanyak RM50,000 menaiktaraf kemudahan bekalan air graviti di kampung ini pada tahun lepas dan saya berharap ianya telah memberi manfaat kepada para penduduk di kampung ini. Manakala, kita akan cadangkan kampung ini sebagai salah satu senarai kampung untuk Program BELBA KPLB Persekutuan pada tahun hadapan supaya sumber sungai di sini boleh dijadikan sumber tenaga elektrik secara makro-hidro,” katanya.

Kampung Salinatan pernah dinobatkan sebagai juara Pertandingan Desa Cemerlang peringkat daerah Nabawan pada tahun 2004 di bawah Program KPLB Persekutuan.

Turut hadir dalam majlis itu, Adun Nabawan Datuk Bobbey Suan, Setiausaha Tetap KPLB Sabah Fredian Gan, Pegawai Daerah Nabawan Virus Malitam, Penolong Pegawai Daerah Kecil Pagalungan Roger Appolonius dan Ketua Bahagian Skim LIGS Alexsius Modiun.


UMNO Kalabakan Cadang Parlimen Dibubarkan

TAWAU; 03 JANUARI 2021 (Ahad) : UMNO Bahagian Kalabakan mencadangkan agar Parlimen segera dibubarkan bagi membolehkan Pilihan Raya Umum (PRU) ke-15 diadakan selain untuk mendapat mandat baharu daripada rakyat demi kestabilan politik dan ekonomi negara kembali terjalin.

Ketua Bahagiannya, Andy Muhammad Suryady berkata, mandat perlu dikembalikan kepada rakyat untuk memilih kerajaan yang diyakini mampu mentadbir negara dengan lebih baik.

Menurutnya, melalui PRU itu, ia akan menentukan kerajaan sebenar yang diingini rakyat.

Beliau berkata demikan kepada pemberita RTM selepas merasmikan Persidangan UMNO Bahagian Kalabakan Di Pejabat DUN Tanjung Batu Tawau.

Dalam persidangan tersebut, Suryady berkata, UMNO Kalabakan memutuskan sebulat suara menyokong penuh kepimpinan Prsiden Parti, Datuk Seri Ahmad Zahid Hamidi dan menyokong penuh Pengerusi Perhubugan UMNO Sabah, Datuk Seri Bung Moktar Radin.

Dalam pada itu beliau juga menegaskan bahawa calon bagi kerusi Parlimen Kalabakan perlu diberi kepada UMNO pada plihan raya akan datang berdasarkan sokongan rakyat terhadap parti itu pada PRN yang lepas.

Jelasnya, setakat ini seramai 27-ribu 683 ahli UMNO di Bahagian Kalabakan dan daripada jumlah tersebut, pihaknya telah menerima lebih 3-ribu ahli baharu yang terdiri daripada 70-peratus golongan muda yang kembali memberi kepercayaan kepada parti tersebut.

majlis tersebut, Suryady melancarkan JENTERA BARISAN Nasional, dalam usaha menggerakkan jentera disetiap Pusat Daerah Mengundi (PDM) untuk bertemu dan menyantuni rakyat di kawasan Kalabakan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sikap Degil Undang Padah, Lelaki Pakistan Ditahan Polis

TAWAU: Tindakan seorang lelaki yang membuka pita keselamatan dan kon penghadang jalan yang dipasang pihak berkuasa dalam pelaksanaan Perintah Kawalan Pergerakan (PKP) mengundang padah apabila dia ditahan polis di kediamannya, dekat sini, petang semalam.

Penahanan lelaki warga Pakistan berumur 30 tahun itu susulan perbuatannya yang dirakam pengguna jalan raya di kawasan simpang empat lampu isyarat di Jalan Masjid, di sini, jam 1.50 tengahari sebelum tular di media sosial.

Ketua Polis Daerah Tawau, Asisten Komisioner Peter Umbuas, berkata bertindak daripada aduan orang awam itu, suspek telah ditahan di kediamannya di sebuah taman perumahan, di sini, jam 3 petang.

Beliau berkata, siasatan awal mendapati suspek yang menaiki kenderaan bertindak membuka pita keselamatan bersama kon penghadang jalan yang dipasang di kawasan itu bagi mengawal pergerakan penduduk setempat.

“Suspek ditahan untuk siasatan lanjut mengikut Seksyen 269 Kanun Keseksaan, Peraturan 11 (1) Peraturan-Peraturan Pencegahan dan Pengawalan Penyakit Berjangkit (Langkah-langkah di Dalam Kawalan Tempat Jangkitan) (No.3) 2020 dan Seksyen 26 (2) Akta Polis1967,” katanya dalam kenyataan di sini.

Beliau berkata, berikutan kejadian itu pihaknya telah mengambil tindakan drastik dengan memasang kawad berduri di laluan berkenaan.

Pada masa sama, beliau mengingatkan orang ramai supaya tidak bertindak sewenang-wenangnya mengalih atau mengganggu gugat mana-mana penghadang jalan yang dipasang pihak berkuasa sepanjang tempoh PKP.

“Saya ingin tegaskan, sila patuhi arahan kerana perbuatan sedemikian adalah kesalahan serius dan mana-mana individu yang didapati terbabit melakukannya akan didakwa di mahkamah,” katanya.


19% Penduduk Pedalaman Ranau Terima Vaksin COVID-19

RANAU, 27 Jun : Seramai 14,900 orang atau 19 peratus daripada 78,000 penduduk Ranau, sebuah daerah di pantai barat utara Sabah, telah menerima suntikan vaksin COVID-19 setakat hari ini, kata Timbalan Ketua Menteri Datuk Dr Joachim Gunsalam.

Menteri Pembangunan Perindustrian Sabah itu berkata kira-kira 30 peratus penduduk di daerah tersebut yang terletak lebih kurang 108 kilometer dari Kota Kinabalu serta terkenal sebagai ‘rumah’ kepada Gunung Kinabalu, telah mendaftar dengan aplikasi MySejahtera dan sedang menunggu giliran untuk menerima vaksin.

“Saya minta supaya penduduk kampung semua tidak mempercayai dakwaan tentang kesan negatif vaksin seperti yang diuar-uar dan ditularkan di media sosial oleh pihak yang tidak bertanggungjawab kerana vaksin ini baik untuk kita semua.

“Jumlah mereka yang telah divaksin di daerah ini juga menunjukkan peningkatan baik hasil daripada pelbagai program yang dijalankan oleh kerajaan melalui Kementerian Kesihatan seperti  Program Outreach,” katanya kepada pemberita di sini hari ini.

Terdahulu, beliau meninjau pelaksanaan Program Outreach Vaksinasi COVID-19 di Sekolah Kebangsaan Kawiyan yang menyasarkan 150 dos suntikan vaksin kepada penduduk di kawasan itu selain mengagihkan bantuan bakul makanan.

Pegawai Pejabat Kesihatan Ranau Dr Fionna Vincent Bizini pula berkata program itu dijadual diteruskan di kawasan Kaingaran dan Paginatan pada awal bulan depan.

Beliau berkata Ranau kini memiliki sembilan pusat pemberian vaksin iaitu Dewan Masyarakat Ranau, Klinik Kesihatan di Paginatan, Timbua, Perancangan, Lohan, Kundasang,  Bundu Tuhan serta Klinik Ibu dan Anak Ranau. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan & PAS Nafi Bentuk Kerjasama Sokong Hishammuddin

KOTA KINABALU: Parti Warisan (Warisan) menafikan ada membuat kenyataan bersama Pas menyokong Menteri Luar, Datuk Seri Hishammuddin Hussein sebagai calon perdana menteri yang baharu.

Setiausaha Agung Warisan, Datuk Loretto Padua Jr menafikan kenyataan tersebut yang disifatkan sebagai fitnah dan akan membuat laporan polis mengenainya.

Kenyataan yang tular itu turut memalsukan tandatangannya dan juga Setiausaha Agung Pas, Datuk Seri Takiyuddin Hassan.

“Saya menyangkal sekeras-kerasnya isi kandungan kenyataan media Pas bertarikh 11 Jun 2021 tersebut yang mana saya sama sekali tidak pernah sama ada bagi pihak Warisan mahupun atas kapasiti peribadi untuk mempersetujui atau menandatangani apa-apa persetujuan muafakat bersama Pas untuk menyokong mana-mana individu sebagai Perdana Menteri. Warisan tidak pernah terlibat dengan Kenyataan Media itu.

“Perbuatan seperti ini adalah tindakan orang-orang yang kemaruk kuasa sehingga sanggup memfitnah dan memalsukan tandatangan saya.

“Saya akan membuat laporan polis selepas berbincang dengan peguam saya berkenaan perkara ini,” katanya dalam satu kenyataan pada Jumaat.

Sementara itu, Pas turut menafikan mempunyai sebarang kerjasama dua pihak dengan Warisan bagi memberi sokongan kepada Hishammuddin.

Ketua Penerangan Pas, Kamaruzaman Mohamad berkata, tuduhan tersebut adalah tidak benar dan surat yang tular di beberapa platform media sosial adalah palsu.

“Saya menafikan kenyataan tersebut dan ia telah mendapat pengesahan bahawa maklumat tersebut adalah palsu,” ujarnya kepada Harakahdaily.

Terdahulu, tular satu kenyataan media menggunakan lambang Pas yang ditandatangani bersama Loretto dan Takiyuddin.

Kandungan kenyataan tersebut antara lain kononnya kedua-dua parti bersepakat untuk menyokong Hishammuddin sebagai perdana menteri.

Ia kononnya bagi menyelamatkan negara daripada terus berada dalam krisis kesihatan akibat COVID-19. – AWANI


Tulang manusia ditemukan dalam perut buaya

SARIKEI, 17 Mac – Tulang-tulang manusia dipercayai milik pekerja ladang yang dilaporkan hilang di Sungai Loba Stabar, Ladang Zumida Oil Palm Sdn Bhd dekat Tanjung Manis minggu lepas, ditemukan di dalam perut bangkai seekor buaya kira-kira pukul 3.30 petang tadi.

Pemangku Ketua Polis Daerah Meradong, Insp Ricky Tan You Hook berkata pada awalnya seorang pengurus ladang memaklumkan kepada pihaknya mengenai penemuan seekor buaya oleh seorang pawang buaya di Sungai Loba Stabar pada kira-kira pukul 8.00 pagi.

Beliau berkata buaya yang telah mati itu kemudiannya dibawa ke kawasan ladang pada pukul 2.50 petang menggunakan kenderaan bomba untuk diperiksa oleh pawang berkenaan, dan hasil pemeriksaan isi perut buaya itu, beberapa anggota badan manusia ditemui.

Menurutnya ia terdiri daripada bahagian lengan kanan dan jari, tempurung kepala, tulang bahagian punggung, sebahagian tulang belakang, beberapa batang gigi, tulang rahang dan beberapa tulang lain bahagian badan.

“Setakat ini tidak pasti sama ada ia adalah tulang-tulang pekerja ladang berkenaan. Kita tunggu keputusan ujian oleh Jabatan Kimia,” katanya kepada BERNAMA ketika dihubungi melalui aplikasi whatsapp malam ini.

Bangkai buaya itu kemudiannya ditanam selepas kandungan perutnya habis diperiksa.

Pada kejadian malam 10 Mac lalu, seorang pekerja ladang warganegara Indonesia, Yosep Tesu didapati hilang oleh rakan senegaranya semasa dia membuang air kecil di parit besar di Ladang Zumida berkenaan.

Sebelum kejadian, pemuda berumur sekitar 20-an itu dikatakan dalam perjalanan balik ke tempat kerjanya di sebuah ladang sawit di Sibu, selepas menziarahi rakannya, dan buaya sepanjang 4.27 meter berukuran 0.6 meter lebar itu berjaya ditangkap kira-kira 2 kilometer dari lokasi beliau dilaporkan hilang.


Buang Bayi Baru Lahir Demi Lelaki Idaman

PONTIANAK: Demi menikahi lelaki idaman, seorang gadis berusia 18 tahun tergamak membuang bayi yang baru dilahirkannya ke dalam parit.

Portal Kompas melaporkan, perbuatan wanita itu bagaimanapun terbongkar selepas mayat bayi berkenaan ditemui penduduk kampung, pada Jumaat lalu.

Perkara itu didedahkan Polis Suhaid, Daiyan ketika dihubungi pemberita Kompas, semalam.

“Remaja itu sengaja membuang dan melakukan kekerasan terhadap bayi yang baru saja dilahirkan untuk menutup kehamilannya selama ini,” katanya.

Difahamkan, remaja itu dipercayai menjalin hubungan dengan seorang lelaki hingga dirinya hamil tujuh bulan.

Selepas itu, dia menjalin pula hubungan dengan lelaki lain, dua bulan lalu.

Lelaki kedua itu yang serius dengan hubungan mereka mengajak gadis itu berkahwin tanpa mengetahui si gadis sebenarnya sudah ‘berbadan dua’.

Dia dan lelaki idamannya itu akhirnya disatukan menerusi majlis pernikahan.

Selesai majlis pernikahan, suami membawa isterinya itu ke rumahnya pada 24 Mei lalu.

Bagaimanapun, ketika di bilik mandi, gadis itu melahirkan bayi berkenaan yang tidak cukup bulan sebelum membuangnya.

Ia bagi mengelak daripada kehamilan itu diketahui oleh suaminya.

Kes itu kini dalam siasatan pihak berkuasa.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Umum SOP Sektor Ekonomi & Perkhidmatan Hari Ini

KOTA KINABALU: Kerajaan Sabah akan mengumumkan prosedur operasi standard berhubung pelaksanaan ‘total lockdown’ Perintah Kawalan Pergerakan (PKP) kepada sektor ekonomi dan perkhidmatan perlu di negeri itu, hari ini.

Menteri Kerajaan tempatan dan Perumahan Sabah, Datuk Seri Masidi Manjun berkata, garis panduan dan SOP itu akan dihebahkan kepada media bagi menerangkan proses berkenaan kepada umum.

“SOP (keselamatan) Sabah akan dikeluarkan kepada media dalam tengah hari ini,” katanya ringkat ketika dihubungi menerusi aplikasi WhatsApp pada Isnin.

Terdahulu, kerajaan memutuskan untuk melaksanakan penutupan penuh sektor sosial dan ekonomi Fasa Pertama di seluruh negara bagi tempoh 14 hari.

Muhyiddin, dalam satu kenyataan malam ini berkata sepanjang tempoh ini semua sektor tidak dibenarkan untuk beroperasi kecuali sektor ekonomi dan perkhidmatan perlu (essential economic and service sector) yang akan disenaraikan oleh MKN.

Malah, Ketua Menteri Sabah, Datuk Seri Hajiji Noor dalam kenyataan memaklumkan Kerajaan Sabah akan mengumumkan sektor ekonomi dan perkhidmatan perlu yang dibenarkan beroperasi sepanjang tempoh ‘total lockdown’ dalam masa yang terdekat.

Katanya, keputusan untuk melaksanakan penutupan penuh sektor sosial dan ekonomi ataupun ‘total lockdown’ Fasa Pertama di seluruh negara adalah perlu bagi membendung peningkatan jangkitan COVID-19, termasuk di negeri itu. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelan Pembangunan Sabah Maju Jaya Gariskan Tiga Teras Utama – Ketua Menteri

KOTA KINABALU, 29 Mac : Pelan pembangunan Sabah Maju Jaya (SMJ), menggariskan tiga teras utama bagi membangunkan negeri itu dalam tempoh antara 2021 sehingga 2025, kata Ketua Menteri Datuk Hajiji Noor.

Beliau berkata, tiga teras itu adalah berdasarkan slogan SMJ iaitu S – merujuk tiga sektor utama fokus pertumbuhan ekonomi iaitu pertanian, perindustrian dan pelancongan;  M – merujuk modal insan dan kesejahteraan rakyat; manakala J – merujuk jaringan infrastruktur dan kelestarian hijau.

“Tiga teras utama SMJ akan dipacu oleh lima pemboleh daya iaitu kemampanan fiskal, kemudahan kewangan, keberkesanan dan kecekapan penyampaian, kecemerlangan tadbir urus berintegiriti, dan kerajaan digital.

“SMJ bukan pelan milik peribadi Ketua Menteri dan Ahli Jemaah Menteri, bukan juga hak Kerajaan Gabungan Rakyat Sabah (GRS) dan bukan pelan hanya untuk penjawat awam, SMJ adalah hala tuju kita bersama sebagaimana jata negeri adalah hak dan milik semua anak watan Sabah,” katanya di sini hari ini.

Beliau berkata demikian ketika berucap merasmikan Hala Tuju SMJ di sini yang turut dihadiri tiga Timbalan Ketua Menteri Sabah iaitu Datuk Seri Bung Moktar Radin, Datuk Dr Jeffrey Kitingan dan Datuk Dr Joachim Gunsalam, serta Setiausaha Kerajaan Negeri Sabah Datuk Safar Untong.

Hajiji berkata lima objektif pelaksanaan pelan SMJ juga digariskan iaitu, untuk membina negeri dan masyarakat yang bersatu padu, aman, makmur dan sejahtera; mengoptimumkan sumber dan hasil negeri; merangsang pemulihan ekonomi; meningkatkan ekonomi rakyat; dan membangunkan modal insan.

Katanya, pelan SMJ akan bergerak seiring dengan agenda pembangunan nasional di bawah Wawasan Kemakmuran Bersama 2030, dan merupakan manifestasi kepada komitmen yang digariskan dalam Aku Janji GRS, dalam Pilihan Raya Negeri ke-16 tahun lepas.

Beliau berkata, untuk memastikan hala tuju SMJ mencapai matlamatnya, setiap teras dan pemboleh daya akan disokong dengan pelbagai inisiatif.

“Sehingga kini sejumlah 584 inisiatif meliputi 304 inisiatif teras dan 280 inisiatif pemboleh daya telah dirangka untuk dilaksanakan bermula tahun tahun ini,” tambahnya. – BERNAMA


Banjir: KKM Jangka Pertambahan Kes Positif Covid-19 Di PPS

KUALA LUMPUR: Kementerian Kesihatan (KKM) menjangka peningkatan kes positif Covid-19 di pusat pemindahan sementara (PPS) seluruh negara, susulan bencana banjir.

Menteri Kesihatan Khairy Jamaluddin berkata ini berikutan keadaan PPS yang dianggap berisiko tinggi serta langkah dan pematuhan kesihatan awam yang tidak dapat dilaksanakan sepenuhnya ketika berdepan musibah banjir.

“Dalam kita menyelamat mangsa banjir ini, keutamaan adalah untuk menyelamatkan mereka dan kadang kala memang tak dapat elakkan beberapa perkara yang sepatutnya dibuat dalam langkah kesihatan awam tidak dapat dipatuhi,” katanya dalam sidang media di Parlimen hari ini.

Khairy berkata sehingga 11 pagi tadi, 181 kes positif Covid-19 dikesan di PPS seluruh negara melibatkan 117 kes di Selangor, Pahang (52), Kelantan (enam), Kuala Lumpur (empat) dan masing-masing satu di Negeri Sembilan dan Melaka.

Hasil saringan di PPS itu juga mendapati kebanyakan kes adalah daripada kategori satu dan dua dengan kesemua mereka dipindahkan ke hospital, Pusat Kuarantin & Rawatan Covid-19 Berisiko Rendah (PKRC) atau kemudahan yang ditentukan iaitu PPS khusus untuk mereka yang mempunyai kes Covid-19.

Menurut Khairy, KKM juga mengenal pasti 206 mangsa banjir sebagai kontak rapat dan mereka juga telah dipindahkan ke PPS yang khusus serta hospital.

Bagi menghadapi pertambahan kes Covid-19, Khairy berkata sistem kesihatan awam telah disiap sedia untuk menerima lebih ramai pesakit disebabkan musibah banjir yang melanda ini.

“Kita akan tambah bilangan pasukan KKM di lapangan. Kita akan teruskan dengan saringan-saringan di PPS supaya kita dapat kenal pasti mereka yang positif Covid-19 dan mereka diasingkan dan kontak rapat mereka juga telah dikenal pasti dan diasingkan,” katanya.

Selain itu, bekalan pelitup muka, cecair pensanitasi tangan dan pelbagai keperluan lain juga telah dihantar ke semua PPS sejak dua hari lepas. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Balik Kampung, Jangan Pergi Bercuti – Pakar

KUALA LUMPUR: Tindakan balik kampung atau bercuti dalam negeri untuk tempoh dua minggu ke depan hanya akan menggagalkan langkah kerajaan menguatkuasakan Perintah Kawalan Pergerakan bagi membendung penularan Covid-19, kata pakar.

Pakar kawalan penyakit berjangkit, Prof Dr Adeeba Kamarulzaman, berkata orang ramai sepatutnya tidak ke mana-mana sepanjang tempoh tersebut.

“Tidak, jawabannya ialah tidak. Kekal di mana anda berada.

“Tujuan utama arahan yang dikeluarkan ini ialah mengehadkan sebarang pergeraka, meminumumkan kontak dalam kalangan orang ramai yang boleh menyebarkan virus,” katanya melalui ciapan di Twitter malam tadi.

Adeeba yang juga dekan Fakulti Perubatan Universiti Malaya berbuat demikian sebagai langkah menjelaskan apa yang beliau nyatakan kepada stesen Astro Awani semasa ditanya sama ada wajar untuk orang ramai balik kampung semasa tempoh Perintah Larangan Pergerakan berkuat kuasa.

Peraturan itu akan dilaksanakan mulai esok sehingga 31 Mac. Ia turut memnbabitkan penutupan sekolah serta pusat pengajian tinggi kerajaan dan swasta.

Premis yang tidak kritikal juga akan ditutup. Tindakan itu menyebabkan ramai orang tidak boleh bekerja, manakala pelajar pula tidak perlu ke sekolah.

Sementara itu, seorang bekas pegawai perubatan, Dr Amar Singh HSS, berkata pelaksanaan Perintah Larangan Pergerakan tidak sepatutnya dimanfaatkan sebagai waktu untuk bercuti.

Selain itu, katanya, orang ramai juga tidak perlu membuat pembelian panik kerana ia hanya akan meningkatkan risiko untuk mereka dijangkiti penyakit Covid-19.

“Ini berbahaya. Ia membantu penyebaran koronavirus. Hentikan pembelian panik,” katanya melalui Tiwtter. – MalaysiaKini


Lelaki transeksual dibunuh kejam

MOSCOW – RUSIA. Seorang doktor di Rusia mengaku membunuh dan mengerat-ngerat tubuh seorang ‘wanita’ selepas dia mendapati mangsa telah menjalani pembedahan untuk menukar jantina.

Mikhail Tikhonov, 27, turut memasak beberapa bahagian tubuh mangsa di dalam ketuhar dan mengepam cebisan mayatnya ke dalam tandas.

Menurut polis, Tikhonov keluar dengan Nina Surgutskaya, 25, di Kursk sebelum kembali ke kediaman mangsa.

“Dia menyedari Surgutskaya adalah transeksual selepas mereka melakukan hubungan intim. Dia yang berang kerana ditipu bertindak mencekik mangsa hingga mati dan cuba menyembunyikan pembunuhan itu dengan menghapuskan mayatnya serta turut mengerat-ngerat organ dalamannya.

“Tikhonov kemudiannya memasukkan kepala, kaki dan tangan Surgutskaya ke dalam beg pakaian serta membawa pulang ke rumahnya. Dia memotong bahagian itu dan membuangnya ke dalam tong sampah,” ujarnya.

Dia akhirnya ditangkap sebelum sempat menghapuskan bahagian lain tubuh mangsa. Lelaki itu bagaimanapun menafikan dia adalah kanibal.

Jika disabit bersalah, Tikhonov bakal berdepan hukuman penjara 20 tahun. Difahamkan, Surgutskaya telah didaftarkan sebagai ‘wanita’ oleh pihak berkuasa Rusia. – Daily Mail


Sabah FC Kecundang Di Likas

KOTA KINABALU: Sabah FC gagal memanfaatkan peluang beraksi di laman sendiri apabila tewas1-0 kepada Negeri Sembilan FC (NSFC) pada saingan pembukaan Liga Super 2022 di Stadium Likas, di sini, malam tadi.

Gol tunggal juara Liga Perdana musim lalu itu diperolehi menerusi Khair Jones pada minit ke-51 yang menerima hantaran rakan susulan sepakan percuma di depan gawang tuan rumah.

Tersentak dengan gol pendahuluan itu, skuad Sang Badak mengatur semula langkah termasuk memasukkan pemain senior, Amri Yahyah yang menggantikan pemain import dari Korea Selatan, Park Taesu untuk membantu bahagian serangan.

Meskipun beberapa cubaan dilakukan Sabah FC, namun tiada yang berjaya disudahkan dengan sempurna untuk menghasilkan sekurang-kurangnya gol penyamaan bagi mengikat pasukan lawan dengan keputusan seri sehingga tamat perlawanan.

Pada babak pertama, pemain import Sabah FC, Neto Pesoa berjaya menjaringkan gol selepas tendangannya gagal ditepis penjaga gol NSFC, Ahmad Syihan Hazmi Mohamed pada minit ke-24, namun dibatalkan kerana ofsaid.

Neto sekali lagi berpeluang menjaringkan gol pada minit akhir babak pertama melalui sepakan penalti yang menimbulkan bantahan pasukan NSFC. Namun tendangannya berjaya ditepis Ahmad Syihan.

Pengadil memberikan sepakan penalti pada minit ke-47 itu kepada Neto selepas pemain berasal dari Brazil itu dirempuh penjaga gol NSFC itu. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Salah Sebut Nama Bunga Cinta Lestari Detik Perkenalan BCL, Ashraf… Ini 10 Fakta Kisah Cinta Sejati Mereka

Pemergian pelakon Ashraf Sinclair meninggalkan kesan cukup mendalam buat isteri tercinta Bunga Citra Lestari.

Hubungan rumah tangga yang mereka bina selama 11 tahun berakhir apabila ajal memisahkan mereka buat selama-lamanya.

Kali ini mStar sediakan 10 fakta menarik mengenai perjalanan cinta Allahyarham Ashraf Sinclair dari Kuala Lumpur ke Jakarta!

1. Ashraf dilahirkan pada 18 September 1979 di Croydon, England merupakan anak kepada Mohamed Anthony John Sinclair dan Khadijah Abdul Rahman. Dia merupakan anak sulung daripada tiga beradik, Aishah Jennifer dan Adam.

2.  Ashraf merupakan naib juara Hero Remaja 1997 pada usia 18 tahun. Dia mula dikenali ramai dengan mengacarakan sebuah rancangan televisyen pada tahun 2005 dan menempah nama sebagai pelakon dengan memegang watak Eddy dalam filem Gol & Gincu. Ashraf mencipta nama di negara seberang menerusi sebuah drama berjudul Cinta dan Anugerah.

3. Ashraf dikatakan bertemu Bunga Citra lestari (BCL) pada tahun 2007 ketika penyanyi itu mempromosikan albumnya di Malaysia. Sepatutnya Bunga ditemubual oleh salah seorang pengacara program televisyen namun terpaksa digantikan oleh Ashraf yang juga merupakan pelakon baharu ketika itu.

4. Apa yang lucunya, semasa temubual tersebut Ashraf tersalah menyebut nama BCL sebagai Bunga Cinta Lestari. Gara-gara insiden itu, hubungan mereka menjadi semakin rapat dan dalam diam mereka menjalinkan hubungan jarak jauh antara Kuala Lumpur dan Jakarta.

5. Setelah setahun menjalikan hubungan cinta, pasangan ini bernikah pada November 2008 di Masjid Al Bina, Senayan, Indonesia. Majlis resepsi diadakan sebanyak dua kali iaitu di Malaysia dan Indonesia.

6. Meskipun kedua-duanya bergelar pelakon, namun mereka jarang bergandingan dalam mana-mana produksi. Pasangan ini hanya pernah bersama dalam produksi filem berjudul Saus Kacang yang ditayangkan di pawagam pada Disember 2008.

7. Menimang cahaya mata sulung pada 22 September 2010 merupakan detik paling bermakna buat pasangan ini. Bunga dan Ashraf sepakat menamakan anak lelaki mereka Noah Aidan Sinclair yang kini berusia 10 tahun.

8. Walaupun sudah 11 tahun berumah tangga, mereka tidak malu-malu berkongsi kemesraan seperti pasangan baru bercinta di media sosial. Lebih membuatkan peminat kagum, Ashraf tidak pernah lupa membuat ucapan istimewa untuk isteri tersayang setiap kali ulang tahun perkahwinan mereka.

9. Sama seperti pasangan lain, hubungan rumah tangga mereka juga ada masanya dilanda ujian. Itu diakui oleh BCL yang memberitahu ada kalanya mereka melalui turun dan naik dalam sesuatu hubungan. Bagaimanapun, BCL berkata mereka menyelesaikan setiap masalah secara profesional.

10. Setiap yang hidup pasti akan pergi dan akhirnya perjalanan cinta Ashraf dan BCL berakhir apabila ajal memisahkan mereka. Ashraf menghembuskan nafas terakhirnya pada usia 40 tahun akibat serangan jantung.


Lagi Kes Baharu Covid-19 Di Sabah Melibatkan Pelajar, Kali Ini Pelajar Tempatan

KOTA KINABALU: Kes terbaharu jangkitan Covid-19 di Sabah sekali lagi melibatkan pelajar dan kali ini melibatkan pelajar daripada universiti tempatan di sini.

Pelajar tersebut dikesan melalui saringan dan sampel yang diambil berdasarkan prosedur operasi standard (SOP) Pengurusan Pergerakan Pelajar untuk Negeri Sabah yang dikendalikan oleh Universiti Malaysia Sabah (UMS).

Semalam, UMS telah mengeluarkan satu kenyataan bahawa semua pelajar di kampus Kota Kinabalu yang sepatutnya balik menggunakan jalan darat untuk kekal di universiti tanpa memberi penjelasan akan tindakan tersebut.

Walau bagaimanapun, identiti pelajar tersebut  tidak dinyatakan dalam laporan Jabatan Kesihatan Negeri Sabah (JKNS).

Menurut pengarah JKNS Datuk Dr. Christina Rundi, SOP tersebut dibentuk untuk pengoperasian program khas ekoran kebenaran yang diberikan kepada pelajar di institusi pengajian untuk pulang ke daerah asal.

“Sejumlah 7,000 pelajar dianggarkan akan kembali ke tempat asal masing-masing dan bagi Negeri Sabah.

“Ini bermaksud pergerakan besar-besaran pelajar dari zon merah ke zon hijau dan kuning,”katanya dalam satu kenyataan di sini.

Menurutnya, setakat ini, sejumlah 1,612 pelajar telah diurus perjalanan mereka ke Semenanjung Malaysia, Labuan dan Sarawak.

Manakala, sejumlah 1,048 pelajar telah dihantar pulang ke daerah asal mereka di Negeri Sabah.

Mengulas lanjut, Dr. Christina, menjelaskan lagi saringan dan pengambilan sampel untuk pelajar yang kembali ke Negeri Sabah juga sedang dilaksanakan di semua pintu masuk Kota Kinabalu, Sandakan dan Tawau.

Dalam pada itu, hasil daripada pemantauan perintah pengawasan dan pemerhatian di rumah iaitu di bawah Akta Pencegahan dan Pengawalan Penyakit Berjangkit 1988, tiga  orang iaitu satu pelajar di daerah Tawau dan dua orang awam di daerah

Sandakan dan Penampang telah didapati ingkar perintah itu.

“Pihak JKNS tidak akan ragu-ragu untuk mengambil tindakan undang-undang ke atas mana-mana individu yang ingkar Perintah,”katanya.

Pada 11 Mei lalu, Sabah mencatatkan peningkatan mendadak sebanyak 10 kes selepas 3 minggu dengan rekod antara sifar dan 5 kes sehari.

Antara 10 kes tersebut, dua merupakan pelajar universiti yang balik daripada semenanjung Malaysia. – BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


‘Ni Lagi La, Macam Muka Kambing’ – Netizen

Tular di media sosial trend menyampaikan pesanan melalui kotak membuatkan ramai netizen yang turut mahu mencubanya.

Tidak dinafikan, meskipun pesanannya ringkas tetapi menarik perhatian orang ramai untuk membacanya.

Namun begitu, tidak semua benda viral itu boleh dicuba kerana jika tersilap langkah, pasti mengundang kritikan netizen terutamanya geng Bawang Rangers.

Baru-baru ini seorang lelaki memuat naik pesanan melalui kadbod yang ditulis dengan mesej berikut, “Pakai makeup saja cantik, sekali cuci muka berudu”.

‘Orang lama’ pernah berkata, jangan sengaja mencari pasal dengan golongan wanita lebih-lebih lagi melibatkan perkara yang sensitif. Lihat saja akibat yang diterima oleh lelaki berkenaan.


Terima Kasih Abah…

Demikian antara ucapan warganet yang membanjiri platform media sosial Tan Sri Muhyiddin Yassin selepas beliau mengumumkan peletakan jawatan sebagai Perdana Menteri, hari ini.

Muhyiddin membuat pengumuman itu selepas beliau menghadap Yang di-Pertuan Agong, Al-Sultan Abdullah Ri’ayatuddin Al- Mustafa Billah Shah di Istana Negara, hari ini, berhubung kedudukannya sebagai ketua kerajaan.

Muhyiddin diangkat sebagai Perdana Menteri (PM) kelapan pada 1 Mac 2020 dan menerajui negara berdepan cabaran pandemik Covid-19 bermula dengan pelaksanaan Perintah Kawalan Pergerakan (PKP) pada 18 Mac 2020.

Berdasarkan pemerhatian di Facebooknya, warga maya daripada pelbagai latar belakang menyatakan sokongan kepada beliau, malah ada yang sedih dengan peletakan jawatannya itu.

“Semoga Allah membalas seluruh pengorbanan Abah selama ini dengan penuh keberkatan dariNya. Terima kasih Abah, sungguh hari ini adalah hari menyedihkan dan bersejarah untuk rakyat Malaysia,” tulis Nana Zainal Al-Walid.

“Abah demi Allah saya sayang abah. Seumur hidup saya tak pernah menangis sebab politik atau tukar PM. Saya tak pernah ambil tahu hal politik, tapi kali ini saya kalah menangis seperti kehilangan keluarga walaupun Abah tiada pertalian darah daging dengan saya.

“Yana doakan semoga Abah tetap pimpin kami. Semoga Allah sentiasa lindungi abah. Kami sayang abah tolong bantu kami,” tulis Lukashika Diana.

“Terima kasih Abah. Bantuan GKP dan moratorium amat bermakna bagi saya di saat Covid-19 melanda dan tak dapat menjalankan perniagaan. Saya sangat menghargai bantuan yang Abah berikan. Mohon maaf dan terima kasih,” tulis Jannah Azaman.

Selain itu, pemilik akaun dengan nama Carollyna Danny TG pula mengucapkan terima kasih kerana berusaha sedaya upaya sepanjang Covid-19 dan berjuang bersama rakyat selama hampir dua tahun.

Selain itu, Gana Sebastian, Lim Boon Leong dan Nurul Nabila Atira Najri turut mengucapkan terima kasih dan menyifatka – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Berita Kematian Pelawak Veteran, Datuk Jamali Shadat Palsu

PETALING JAYA: Berita kematian pelawak veteran, Datuk Jamali Shadat, 78, yang tular di media sosial awal pagi tadi adalah palsu.

Sinar Harian harian melaporkan anaknya, Fauzi, 48, mengesahkan bapanya berada di rumah dalam keadaan sihat.

“Sejak pagi tadi saya terima banyak panggilan mengenai perkara itu, tak tahu dari mana datang berita itu, sabar jela. Berita tersebut palsu, tolong sebarkan ya. Dia sihat, Alhamdulillah…cuma kurang nak makan sangat,” katanya.

Fauzi berkata, pihak keluarga kesal dengan penyebaran berita itu yang tidak diketahui dari mana sumbernya.

Keadaan kesihatan Jamali atau nama sebenarnya Jamalai Shadat sebelum ini dilaporkan semakin pulih oleh Sinar Harian.


Lelaki simpan alat mengebom ikan ditahan

KUDAT: Tindakan seorang lelaki menyimpan beberapa alat disyaki digunakan untuk aktiviti mengebom ikan mengundang padah apabila ditahan dalam serbuan di rumahnya di Kampung Indrason, di sini, kelmarin.

Pemangku Komander Pasukan Polis Marin (PPM) Wilayah 4 Sabah, Superintendan Abd Nasir Othman, berkata suspek berusia 40 tahun itu ditahan oleh sepasukan Unit Risikan Marin (URM) PPM Kudat selepas menerima maklumat mengatakan seorang penduduk memiliki dan menyimpan peralatan bom ikan di rumahnya.

“Susulan maklumat itu, pemeriksaan dijalankan pada jam 12.35 tengah hari dan menemui plastik warna coklat di ruang tamu rumah suspek.

“Hasil pemeriksaan, plastik itu berisi satu botol kaca, 100 gram baja ammonia yang disimpan di dalam plastik beras dan bekas plastik yang mengandungi dua unit peledak dan fius,” katanya di sini, hari ini.

Menurut Abd Nasir, selain itu, pihaknya turut menemui tiga batang sumbu dan tiga kotak mancis kayu dipercayai untuk digunakan bagi menjalankan aktiviti mengebom ikan.

“Suspek warga tempatan kemudian dibawa ke pangkalan PPM Kudat bersama barang rampasan untuk siasatan.

“Kes berkenaan disiasat mengikut Akta Bahan Letupan 1957,” katanya.


(VIDEO) Kejam!! Haiwan Liar Dibuang Ke Laut Elak Pemeriksaan Polis Marin

Sindiket penyeludupan haiwan eksotik dan liar sekarang ni boleh kita katakan dah jadi umpama barah yang semakin merebak ke seluruh dunia.

Kegiatan ini merupakan antara perdagangan smuggling &trafficking yang paling menguntungkan di dunia selepas dadah dan senjata api.

Kalau di Malaysia, kita sering dihebahkan dengan kejayaan pihak berkuasa menumpaskan sindiket penyeludupan haiwan seperti tenggiling, gajah dan badak tidak kurang juga harimau, haiwan yang paling sinonim sebagai simbol kehebatan negara kita.

Sebabnya berlaku jenayah ini adalah kerana wujudnya permintaan dari pasaran-pasaran gelap yang dikuasai oleh kartel-kartel tertentu, dan tidak kurang juga disebabkan oleh ketirisan penguatkuasaan undang-undang oleh negara-negara dunia.

Ada duit, semua jalan — hatta haiwan pun takkan terlepas dari menjadi mangsa trafficking.

Baru-baru ini di Facebook, sebuah video menunjukkan sekumpulan individu bertindak menghumban sejumlah haiwan ke dalam laut menjadi bualan netizen.

Ia kemudian dikongsikan ke beberapa laman sosial kumpulan pencinta haiwan lain.

Tidak banyak maklumat yang disertakan bersama rakaman tersebut, namun setakat apa yang dikongsi berbunyi seperti berikut:

‘On a ship bound for Jakarta from Java, these captured wild animals were thrown into the sea by people, to escape the pursuit of sea police, including the green tree pythons, some rare birds and lizards.’

Tidak dapat dipastikan juga dari mana asalnya mereka ini, tapi kalau kita cuba dengar berdasarkan suara-suara yang ada dalam rakaman tersebut — macam dari Indonesia je kan?

Ada la sikit-sikit yang kita boleh faham, misalnya ada invididu yang bertanya “belum bisa terbang?” dan suara lain pula menjawab “gak bisa” dan perkara ini turut disedari seorang pengguna lain.

Kalau korang ada maklumat lanjut mengenai video ni, sudi-sudilah share dengan kitorang okay!


GBS dijangka bertanding pada PRK Sandakan

KOTA KINABALU: Gabungan Bersatu Sabah (GBS) dijangka meletakkan calon daripada parti dalam gabungan itu untuk bertanding pada Pilihan Raya Kecil (PRK) Parlimen Sandakan.

Pengerusi bersama GBS yang juga Presiden Parti Solidariti Tanah Airku (STAR), Datuk Dr Jeffrey Kitingan, ketika dihubungi hari ini, berkata bagaimanapun perkara itu akan dibincangkan lebih lanjut dengan parti dalam gabungan berkenaan.

“Kami (GBS) ada minat (untuk bertanding) tetapi perkara ini akan dibincangkan dengan semua parti dalam gabungan ini. Ia kerana mungkin ada yang menunjukkan minat seperti PBS (Parti Bersatu Sabah).

“Apa pun keputusan yang akan diambil dalam perbincangan itu, kita akan letak satu calon sahaja daripada GBS untuk bertanding,” katanya.

GBS membabitkan gabungan parti iaitu STAR, PBS dan Parti Bersatu Rakyat Sabah (PBRS).

Mengulas lanjut, Jeffrey berkata perbincangan mengenai siapa yang bertanding daripada gabungan itu akan dibuat secepat mungkin, selewat-lewatnya dalam minggu ini.

Sementara itu, Presiden Parti Maju Sabah (SAPP), Datuk Yong Teck Lee, ketika dihubungi berkata SAPP menunggu keputusan Gabungan Sabah (GS) sebelum membuat keputusan.

GS diwujudkan pada tahun lalu membabitkan gabungan parti tempatan iaitu SAPP, STAR, Parti Perpaduan Rakyat Sabah (PPRS) dan Parti Kebangsaan Sabah (PKS).

Setakat ini, PBS dan MCA antara parti yang menunjuk minat untuk bertanding, bagaimanapun kedua-dua parti itu belum membuat keputusan rasmi.

Selain PBS dan MCA, pada Isnin lalu, Naib Presiden PAS, Idris Ahmad berkata, PAS pusat akan bermesyuarat bagi memperhalusi hasrat parti di negeri ini bagi meletakkan calon bertanding pada kerusi Parlimen itu.

Kerusi Parlimen Sandakan kosong selepas kematian penyandangnya, Datuk Stephen Wong Tien Fatt yang juga Pengerusi DAP Sabah dan Menteri Kesihatan dan Kesejahteraan Rakyat Sabah akibat serangan jantung pada 28 Mac lalu.

Suruhanjaya Pilihan Raya (SPR) menetapkan 11 Mei depan sebagai tarikh pengundian dan hari mengundi awal pada 7 Mei manakala 27 April sebagai tarikh penamaan calon. – Berita Harian


Pemancing Hilang: Satu Ditemui Lemas, Dua Lagi Masih Hilang

LABUAN: Seorang daripada tiga lelaki yang dikhuatiri hilang selepas keluar memancing di Pulau Sari, semalam, ditemui lemas, hari ini.

Mayat Yee Chon Tiong, 30, ditemui terdampar di atas batu di kawasan Sungai Labik, Sarawak oleh penduduk kampung, jam 8.35 pagi.

Pengarah Agensi Penguatkuasaan Maritim Malaysia (Maritim Malaysia), Kepten Maritim Che Adnan Md Isa berkata, mayat itu dikenal pasti salah seorang daripada tiga lelaki yang dilaporkan hilang ketika keluar memancing di Pulau Sari, pagi semalam.

“Mayat itu adalah Yee Chee selepas disahkan oleh ahli keluarganya dan dibawa ke Hospital Lawas untuk tindakan lanjut.

“Operasi mencari dan menyelamat (SAR) diteruskan bagi mengesan dua lagi mangsa yang masih belum ditemui,” katanya di sini, hari ini.

Semalam, Yee Chon bersama dua rakannya iaitu Faruk Arina Ahmad, 29, dan Mohd Amirul Bakar, 26, dikatakan keluar memancing di sekitar Pulau Sari, jam 5 pagi dan sepatutnya pulang petang hari yang sana.

Isteri kepada Faruk kemudian membuat laporan polis sebelum Maritim Malaysia Labuan yang menerima laporan mengaktifkan operasi SAR jam 12.20 tengah malam tadi. -SabahNewsToday


Geng Pecah Kedai MR DIY Tumpas Kurang 24 Jam

TAWAU – Tindakan pantas Polis dari Bahagian Siasatan Jenayah (BSJ) IPD Tawau berjaya menahan tiga lelaki tempatan memecah masuk sebuah kedai serbaneka MR DIY di One Arena, Jalan Chong Thien Vun, Tawau awal pagi tadi.

Ketua Polis Daerah Tawau, ACP Fadil Bin Hj. Marsus berkata, pada 16.01.2019 jam 09.30 pagi, penyelia kedai tersebut menyedari dua kotak kosong diletakkan di hadapan kedai dan pintu masuk dalam keadaan terbuka.

“Hasil pemeriksaan di dalam kedai tersebut oleh penyelia kedai berkenaan mendapati terdapat beberapa jenis barang telah hilang dipercayai dicuri di dalam kedai tersebut,” katanya.

Bertindak atas maklumat dan pengecaman melalui kamera tertutup CCTV, kira-kira jam 2.15 pagi tadi bertempat di Sutera Heritage Inn, Jalan Bunga Tawau sepasukan Polis dari Bahagian Siasatan Jenayah (BSJ) IPD Tawau telah menahan seorang lelaki tempatan dipercayai suspek yang terlibat dalam kes berkenaan.

Hasil soal siasat lanjut, suspek telah mendedahkan rakan sejenayah yang terlibat dengan dipandu arah menuju ke bilik sewa rumah kedai tidak bernombor di kawasan Batu 3, Jalan Apas, Tawau. Polis juga berjaya menahan seorang lagi suspek di sebuah rumah tidak bernombor di kampung Tinagat, Batu 6 Jalan Apas, Tawau.

Hasil maklumat yang diperolehi dari ketiga-tiga suspek dalam lingkungan 26 hingga 46 tahun itu telah mengaku terlibat dalam kes berkenaan. Polis juga turut menjumpai peralatan pecah rumah serta barang yang dicuri oleh suspek berkenaan.

Kedua-dua tangkapan tersebut dibawa ke IPD Tawau untuk tindakan lanjut. Siasatan masih dijalankan dan kes disiasat dibawah seksyen 457 Kanun Keseksaan. Polis juga turut merampas sebuah kenderaan pacuan 4 roda, wang tunai milik suspek, topeng mulut, telefon bimbit serta dadah jenis syabu.

Pemeriksaan ujian air kencing mendapati kesemua suspek positif dadah jenis methapithamine dan pemeriksaan rekod jenayah pula kesemua suspek juga mempunyai rekod lampau termasuk kes samun dan dadah. Kesemua suspek direman di bawah seksyen 117 Kanun Prosedur Jenayah.

Jelasnya, masyarakat harus peka dalam perkembangan semasa dan dapat menyalurkan maklumat kepada Polis atau melalui aplikasi Volunteer Smartphone Patrol (VSP).

Sumber : Facebook Polis Daerah Tawau


Brazil bola sepak, internet Korea paling laju

SETIAP negara mempunyai keunikannya tersendiri, sama ada bangunan tertinggi atau kehebatan penduduknya.

Berikut antara keunikan negara di dunia ini yang disusun mengikut abjad oleh Daily Mail.

Bangunan termahal, Abraj Al Bait yang dibina dengan kos £11.5 bilion (RM61.4 bilion). Abraj Al Bait ialah kumpulan pencakar langit milik kerajaan yang dibina berhampiran Masjidil Haram di Makkah.

Ia terletak di atas tapak Kubu Ajyad yang dibina era dinasti Uthmaniah pada 1780 dan dirobohkan pada 2002.

Negara di Amerika Selatan ini adalah pengeksport terbesar pemain bola sepak, iaitu 2,204. Ia menghasilkan dia pemain terbaik dunia, Lionel Messi dan Diego Maradona.

Penduduk tertinggi dunia, purata 1.837 meter bagi lelaki dan wanita, 1.693 meter.

Pencapaian terbaik dalam sejarah Piala Dunia dengan lima kali menjadi juara (1958, 1962, 1970, 1994, 2002) dan dua kali naib juara (1950, 1998).

Brazil juga pengeluar kopi terbesar dunia dengan pengeluaran mencapai 2,249,010 tan metrik setahun, membekalkan satu pertiga bekalan kopi dunia yang dipegang selama 150 tahun.

Ketua negara tertua, Queen Elizabeth yang kini berusia 92 tahun.

Sistem penerbangan paling sibuk di dunia dengan 146,685,710 penumpang setahun menggunakan lapangan terbang Heathrow, Gatwick, Stansted, Luton, City dan Southend.

Stesen kereta api paling sibuk iaitu Clapham Junction di London dengan satu kereta api setiap 13 saat ketika waktu puncak dan satu kereta api setiap 30 saat di luar waktu puncak.

Sebagai pengeksport paling berjaya di dunia, tidak mengejutkan apabila China mencatat keseimbangan akaun semasa terbaik dunia iaitu AS$213.8 bilion.

China juga pengeluar tembikai terbesar dunia dengan pengeluaran 70 juta tan setahun.,

Paling banyak minum bir per kapita, 148.6 liter setahun dan pengambilan alkohol asli terbesar, 14.1 liter setahun.

Jumlah pengguna Facebook terbesar dunia pada 2017 (294 juta, meningkat 194 juta berbanding 2016).

Jangka hayat terpanjang dunia iaitu 84.6 tahun (berdasarkan statistik 2012).

Pemimpin paling muda, diktator Kim Jong-un berusia 32 tahun.

Hutang negara paling rendah, 0.4 peratus berbanding KDNK. Jumlah tentera aktif paling ramai iaitu 47.8 bagi setiap 1,000 penduduk.

Sambung internet terpantas dunia dengan kelajuan purata 25.3 Mb sesaat menjadikan negara paling ramai mengakses internet melalui telefon mudah alih iaitu 84.1 peratus.

Negara paling miskin di bumi dengan 95.15 peratus penduduknya hidup dengan pendapatan £1.50 (RM8) sehari.

Negara paling teruk dibom. Antara 1964 hingga 1973, dua juta tan bom digugurkan di Laos oleh Amerika Syarikat.

Sebagai perbandingan, 2.1 juta tan bom digugurkan di Eropah dan Asia sepanjang Perang Dunia Kedua.

Bangunan berkembar tertinggi dunia, Menara Berkembar Petronas setinggi 452 meter yang siap pada 1996. Antara 1998 hingga 2004, ia menjadi bangunan tertinggi dunia sehingga bangunan Taipei 101 di Taiwan siap dibina.

Pemimpin paling tua dunia, Perdana Menteri Dr Mahathir Mohamad berusia 93 tahun.

Paling padat penduduk, 47,850 orang bagi setiap kilometer persegi.

Paling kurang penduduk dengan 1.92 orang bagi setiap kilometer persegi. Sebahagian besar tanah Mongolia tidak sesuai untuk pertanian. Sebanyak 45 peratus penduduknya tinggal di ibu negara, Ulaanbaatar.

Jumlah kematian bayi ketika dilahirkan tertinggi dunia, iaitu 433,800 kematian setiap tahun.

Bahasa percakapan paling banyak di sesebuah negara, iaitu 832 bahasa. Ia mempunyai empat bahasa rasmi iaitu Inggeris, Tok Pisin, Hiri Motu dan Bahasa Isyarat PNG.

Sebahagian besar penduduk menggunakan Tok Pisin yang berdasarkan bahasa Inggeris campuran. Hanya dua peratus menggunakan bahasa Inggeris.

Negara paling ramai menerima pelancong setiap tahun, dengan tahun lalu, 86.9 juta melawat Perancis diikuti Sepanyol, Amerika Syarikat, China dan Itali.

Perancis juga pengeksport minyak wangi terbesar dunia bernilai £3.2 bilion (RM17 bilion) tahun lalu.

Kadar kematian terendah, 1.53 kematian bagi setiap 1,000 orang.

Paling banyak zon masa, iaitu sembilan. Batalion kereta kebal terbesar dunia dengan 20,550 unit.

Kadar bunuh diri tertinggi dengan 15 orang bagi setiap 100,000 penduduk.

Jangka hayat terpendek iaitu 32 tahun.

Jumlah banduan paling ramai di dunia, 760 banduan bagi setiap 100,000 penduduk. Ia juga pengeluar keju terbesar dunia iaitu 5.9 juta tan pada 2018.

Pencapaian terbaik dalam empat pertandingan ratu cantik iaitu Miss Universe, Miss World, Miss International dan Miss Earth dengan 21 kemenangan (sehingga 2014). – Agensi


Mahkamah Rayuan Tolak Rayuan Musa Aman Cabar Bubar DUN Sabah

PUTRAJAYA: Mahkamah Rayuan hari ini menolak permohonan 33 bekas Adun Sabah untuk mencabar persetujuan diberikan Yang di-Pertua Negeri Juhar Mahiruddin membubarkan Dewan Undangan Negeri.

Ia sekali gus hari penamaan calon yang ditetapkan Suruhanjaya Pilihan Raya (SPR) pada 12 September ini berjalan seperti dijadualkan.

Tiga penal Hakim Mahkamah Rayuan sebulat suara hari ini menolak rayuan Tan Sri Musa Aman bersama 32 ADUN bagi menggantung pembubaran Dewan Undangan Negeri (DUN) Sabah.

Panel tiga hakim diketuai Datuk Abdul Karim Abdul Jalil membuat keputusan itu selepas mendengar hujahan dari pihak Tan Sri Musa Aman, Datuk Seri Mohd Shafie Apdal dan Suruhanjaya Pilihan Raya (SPR) di Istana Kehakiman di sini.

Panel yang turut disertai Datuk Abu Bakar Jais dan Datuk Supang Lian menetapkan keputusan itu selepas bersidang selama dua hari, bermula Isnin.

Sebelum ini, Pesuruhjaya Kehakiman Leonard David Shim menolak permohonan 33 Adun untuk mendapatkan kebenaran semakan kehakiman bagi mencabar keputusan Yang Dipertua Negeri membubarkan DUN pada 30 Julai.

Shim menetapkan bahawa responden kedua dalam kes itu Ketua Menteri Sabah Datuk Seri Mohd Shafie Apdal bertindak menurut Perlembagaan Sabah dalam memohon responden pertama, Yang Dipertua Negeri Sabah Tun Juhar Mahiruddin, membubarkan DUN.

Menurutnya pengisytiharan pembubaran DUN itu juga adalah mengikut perlembagaan dan sah.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jeffrey Sedia Kerjasama Dengan Pembangkang, Ambil Balik Hak Sabah

KOTA KINABALU: Parti Solidariti Tanah Airku (STAR) sedia bekerjasama dengan mana-mana parti politik demi kestabilan politik di Sabah, terutama dalam menuntut semula hak negeri itu yang terhakis.

Hasrat itu disuarakan hasil perkembangan baharu politik tempatan dengan kerajaan dan pembangkang sebulat suara menolak penguatkuasaan Akta Laut Wilayah 2012 di negeri terbabit dalam persidangan Dewan Undangan Negeri (DUN), semalam.

Kitingan, yang juga timbalan ketua menteri, berharap semua parti politik, khususnya parti politik tempatan, dapat mengetepikan perbezaan mereka dan bekerjasama sebagai satu entiti seperti di Sarawak.

“Kami terbuka kepada apa sahaja cadangan dan kami dapat bekerjasama dengan mana-mana parti politik seperti apa yang telah kami lakukan selama ini.

“Ini supaya kita menjadi lebih kuat. Saya rasa itu ideal dan suatu hari, mungkin ini akan berlaku. Marilah kita berusaha ke arah itu,” katanya dalam kenyataan.

Kitingan berkata demikian selepas pelancaran usaha sama antara KOPSTAR Holdings Sdn Bhd dan Trucknet Machinery Trading Sdn Bhd, di sini.

Mengulas lanjut, Kitingan berkata, ketika ini terdapat perpaduan antara kerajaan dan pembangkang mengenai Perjanjian Malaysia 1963 (MA63) dan isu pengembalian hak-hak Sabah.

Sebagai contoh katanya di DUN semalam, semua wakil rakyatnya sebulat suara menolak Akta Laut Wilayah 2012 yang mengurangkan wilayah laut Sabah dan Sarawak daripada 12 batu nautika (22km) menjadi tiga batu nautika (5.5km).

Kitingan berkata, pengurangan kawalan milik Sabah dikurangkan sepanjang sembilan batu nautika (16.5km).

Katanya, pada April tahun ini, beliau turut mengeluarkan kenyataan menentang akta terbabit yang dianggap bertentangan dengan Perlembagaan dan menuntut agar undang-undang itu hanya terbatas di Semenanjung sahaja kerana Sabah dan Sarawak tidak pernah mempersetujui pelaksanaannya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ketua Menteri Lawat Mangsa Kebakaran Di Kampung Titingan

Tawau: Ketua Menteri Sabah Datuk Seri Panglima Haji Mohd Shafie Apdal berharap pembangunan semula kawasan setinggan yang terbakar di Kampung Titingan, di sini, dapat dilakukan secara terancang dan tersusun.

Perkara itu disuarakan ketika beliau melawat 116 mangsa kebakaran, hari ini, yang kehilangan 21 buah rumah, pada Sabtu lalu.

Mohd Shafie berkata, beliau sudah memaklumkan Presiden Majlis Perbandaran Tawau Datuk Ir Amrullah Kamal untuk merancang penempatan di kawasan berkenaan.

“Jangan bina rumah secara tidak teratur kerana setiap rumah yang dibina perlu dibuat dengan baik dan adab.

“Apa yang penting, pembinaannya juga perlu menitik beratkan aspek keselamatan penduduk untuk jangka masa panjang,” katanya, pagi tadi.

Turut hadir isteri beliau, Datin Seri Shuryani Shuaib, Amrullah dan Ketua Polis Daerah Tawau Asisten Komisioner Peter Umbuas.

Tambah Mohd Shafie, masalah penempatan setinggan perlu ditangani dengan baik termasuk membabitkan pendawaian elektrik dan sebagainya.

“Ini termasuk aspek kebersihan yang mana ia boleh mempengaruhi cara hidup dan kesihatan penduduk setempat.

“Bagi saya, jika rumah kita bersih, kawasan persekitaran bersih, hati kita akan bersih sekali gus mempengaruhi akhlak kita seharian,” katanya.

Beliau berkata bantuan yang diberikan kerajaan adalah ‘bantuan kecil’ kerana apa yang penting penduduk perlu mempunyai inisiatif sendiri dalam penjagaan kebersihan di kawasan kediaman masing-masing.

“Saya berharap agar penduduk sekitar turun padang bagi menyertai gotong royong perdana yang akan diadakan pihak berkuasa tempatan di Kampung Titingan tidak lama lagi,” katanya.

Terdahulu, Mohd Shafie dan isteri turut meluangkan masa menyampaikan sumbangan berbentuk wang ringgit dan barang keperluan kepada semua 21 keluarga mangsa.

Berdasarkan maklumat Jabatan Kebajikan Masyarakat (JKM), seramai 116 mangsa daripada 21 buah keluarga hilang tempat tinggal kediaman musnah dalam kebakaran tersebut.

Daripada jumlah itu, tujuh warga emas, 37 lelaki, 36 wanita dan 36 lagi kanak-kanak serta bayi.

Mangsa Faridah Umrah, 38, bersyukur kerana nasib mereka mendapat perhatian dari kerajaan negeri.

“Ketika ini, saya dan ibu mengambil keputusan untuk membina khemah sementara sebagai tempat tinggal sementara menunggu rumah siap,” katanya.


BN Cuma Bagi Geran Komunal, Bukan Geran Individu – Shafie

KOTA KINABALU: Dakwaan kononnya pemberian geran tanah kepada rakyat adalah hasil kerja keras Barisan Nasional (BN) sebelum ini hanyalah usaha untuk mengelirukan rakyat.

Datuk Seri Mohd. Shafie Apdal berkata, geran yang kononnya mahu diserahkan oleh BN itu sebenarnya adalah geran komunal atau berkelompok iaitu beberapa nama diletakkan dalam satu geran.

Ketua Menteri berkata, melalui geran komunal, setiap penama tidak mempunyai hak terhadap tanah serta tidak tahu di mana lokasi tanah tersebut menyebabkan berlaku pertindihan tuntutan, malah kebanyakan tanah pula diuruskan oleh agensi atau syarikat yang dilantik.

“Perbezaan dorang tidak nampak berbanding kgeran komunal dengan geran individu  ini satu usaha Kerajaan Warisan geran tanah orang kampung bawa sampai ke katil boleh tidur bersama geran tanah.

“Geran komunal senarai sampai 20 orang tiada individu punya hak, geran komunal punya hak, kumpulan tidak boleh pinjam duit untuk bagi hutang tapi yang kita lakukan milik hak rakyat Sabah daripada kerajaan negeri Sabah kita lakukan,” katanya.

Beliau berkata demikian ketika Pelancaran Jentera Pilihan Raya Parti Warisan Sabah (Warisan) Putatan di Dewan Sri Putatan hari ini.

Yang turut hadir, Ahli Dewan Undangan Negeri (ADUN) Petagas, Datuk Uda Sulai; ADUN Tanjung Aru, Datuk Junz Wong dan Ketua Bahagian Warisan Putatan, Datuk Awang Ahmad Shah Awang Sahari.

Pengeluaran geran komunal atau pemilikan tanah secara berkelompok diperkenalkan pada 2010 semasa pemerintahan Tan Sri Musa Aman.

Pendekatan tersebut bagaimanapun mendapat tentangan kerana didakwa dilaksanakan hanya bertujuan memastikan syarikat kroni BN dapat menerokai tanah dan melakukan pembalakan.

Ini kerana, geran komunal biasanya dikeluarkan di kawasan hutan dara atau belum diterokai, manakala syarikat dilantik atas alasan untuk melakukan kerja-kerja pengukuran dan pembersihan tetapi hakikatnya untuk membalak.

Mohd. Shafie berkata, atas sebab itulah sejak Kerajaan Warisan memimpin Sabah, beliau telah memansuhkan geran komunal kerana tidak memberi manfaat kepada rakyat.

Katanya, pemansuhan itu adalah sebahagian daripada reformasi pentadbiran Kerajaan Sabah yang dilaksanakannya untuk memastikan dasar kerajaan selari dengan kehendak rakyat.

“Kita tukar, mana yang geran komunal kita hapuskan mana kampung yang diwartakan sebagai rizab kita keluarkan daripada rizab perkampungan, ada kampung di Tongod yang jadi rizab oleh kerajaan dahulu 40 tahun lebih jadi rizab kita keluarkan rizab, orang kampung itu sudah pun memiliki itulah perkampungan mereka bukan lagi rizab kerajaan negeri yang ada,” katanya. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ratu Cantik Karambunai Terima Tawaran Berlakon Selepas Tular Wajah Seiras Mira Filzah

Pemenang gelaran Ratu Unduk Ngadau pada tahun 2018, Nicole Alphonsus menjadi tular selepas beberapa foto miliknya dikatakan mirip pelakon terkenal Mira Filzah.

Nicole berkata, pada awalnya dia tidak menyedari mengenai perkara itu sehinggalah ada rakannya yang menegur tentang wajah seiras pemilik tagline ‘baby sayang’.

“Sebenarnya ramai yang menegur sebelum ini, tetapi saya tidak rasa wajah saya sama dengan pelakon itu.

“Tentang persamaan itu, kawan saya yang perasan dulu dan tag saya di media sosial. Jika tidak saya langsung tak tahu,” katanya.

Jelas gadis berusia 24 tahun ini, dia sendiri tidak menafikan bahawa terdapat juga individu yang memberi respons negatif dan menganggap dia hanya menumpang ‘glamor’ dengan kelebihan ini.

“Ada sahaja yang beranggapan yang saya hanya menumpang glamor, tetapi sejujurnya saya sendiri tidak tahu bahagian mana yang membuatkan saya sama dengan Mira Filzah.

“Bagi saya setiap orang ada kelebihan masing-masing dan siapa saya untuk menghalang mereka berkata seperti itu,” kata gadis Sabah ini.

Nicole menganggap persamaan wajah dengan aktres itu hanyalah satu kebetulan.

Tambahnya lagi, perkara itu turut memberi kesan positif apabila dia menerima tawaran berlakon daripada beberapa produksi dan dalam bidang peragaan.

Namun, pekerjaannya sebagai pegawai di sebuah bank di Kota Kinabalu, Sabah menjadi kekangan untuk dia menerima tawaran berkenaan.

“Ada juga yang menghubungi saya untuk tawaran berlakon dan model tapi memandangkan sekarang ini saya bekerja sebagai pegawai bank, jadi saya fikir mahu memberi tumpuan pada kerjaya saya yang sekarang ini.

Dalam pada itu, Nicole merupakan salah seorang peserta ratu cantik bagi mewakili daerah Karambunai yang berjaya diumumkan sebagai Ratu Unduk Ngadau 2018 dan Miss Crocker Rangepada tahun 2016.


Agong Tak Perkenan Kerajaan Batal Ordinan Darurat, Kata Istana Negara

KUALA LUMPUR: Yang di-Pertuan Agong, Sultan Abdullah Sultan Ahmad Shah menzahirkan rasa dukacita dengan kenyataan dibuat di Parlimen pada Isnin bahawa kerajaan membatalkan semua ordinan, walhal belum lagi diperkenan baginda, kata Datuk Pengelola Bijaya Diraja Istana Negara, Ahmad Fadil Shamsuddin.

Dalam satu kenyataan Fadil berkata, Agong menegaskan kenyataan Menteri di Jabatan Perdana Menteri (Parlimen dan Undang-undang) Takiyuddin Hassan pada Isnin adalah tidak tepat dan mengelirukan Ahli Dewan Rakyat.

“Seri Paduka Baginda turut menzahirkan rasa amat dukacita kerana apa yang telah diperkenan dan dititahkan kepada Datuk Seri Takiyuddin Hassan selaku Menteri di Jabatan Perdana Menteri (Parlimen dan Undang-undang) dan Tan Sri Idrus Harun, Peguam Negara semasa majlis menghadap secara maya pada 24 Julai 2021 bahawa cadangan pembatalan semua Ordinan Darurat dibentang dan dibahaskan di Parlimen bagi tujuan diungkaikan telah tidak dilaksanakan,” katanya dalam kenyataan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


BERSATU Sabah Sokong Muhyiddin – Hajiji

KOTA KINABALU: Parti Pribumi Bersatu Malaysia (BERSATU) Sabah kekal menyokong Tan Sri Muhyiddin Yassin sebagai Perdana Menteri Malaysia dan juga presiden parti.

Ketuanya, Datuk Hajiji Noor, berkata sokongan terbabit adalah berdasarkan suara majoriti Majlis Pimpinan Tertinggi (MPT) BERSATU yang bermesyuarat pada 23 Februari lalu agar BERSATU keluar Pakatan Harapan (PH).

“Adalah jelas bahawa tindakan yang dilakukan oleh Tan Sri Muhyiddin adalah betul, kerana ia berasaskan suara majoriti ahli majlis pimpinan tertinggi BERSATU,” katanya dalam satu kenyataan hari ini.

Hajiji yang juga Ahli Dewan Undangan Negeri (ADUN) Sulaman berkata, pendirian BERSATU Sabah adalah jelas dan berpandukan kemahuan sebahagian besar ahli majlis pimpinan tertinggi.

“BERSATU Sabah juga mahu Muhyiddin diberi peluang dan kepercayaan mengemudi negara dan seterusnya berusaha untuk mengurus dan menstabilkan kerajaan serta menyatupadukan rakyat negara ini.

“Rakyat dan negara juga memerlukan beliau dan ahli Kabinet untuk mengurus negara dalam menghadapi ancaman pandemik COVID-19, cabaran besar ekonomi dan perpaduan rakyat.

“BERSATU Sabah juga berharap agar Muhyiddin dan Tun Dr Mahathir Mohamad menggunakan kebijaksanaan mereka mencari kata sepakat bagi menyelesaikan kemelut politik yang berlaku demi kepentingan negara dan rakyat,” tegasnya. – Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4 Warga Asing Lolos Dari PTS Ditahan Semula

TAWAU: Empat tahanan warga Filipina dan Indonesia yang meloloskan diri dari Pusat Tahanan Sementara di sini, awal pagi Jumaat, diberkas semula.

Ketua Polis Daerah Tawau, Asisten Komisioner Peter Umbuas, berkata tiga suspek masing-masing ditahan antara jam 10 pagi hingga 10.30 malam tadi.

“Ketiga-tiga suspek ditahan ketika bersembunyi di tiga lokasi berasingan sekitar daerah ini, iaitu di rumah tidak bernombor di Jalan Bahagia, Taman King Fook dan Batu 5 Jalan Apas.

“Seorang lagi suspek berusia 49, ditahan ketika bersembunyi di kawasan berhampiran ladang sawit di Gudang 4, dekat sini, kira-kira jam 8.15 pagi tadi,” katanya dalam kenyataan di sini, hari ini.

Peter berkata, polis masih memburu tiga lagi tahanan yang bebas.

Dalam kejadian jam 2 pagi semalam, 14 tahanan memanjat pagar belakang, sebelum meloloskan diri.

Tujuh suspek berjaya ditahan semula oleh anggota bertugas. – BH Online


Kerajaan Sabah Isytihar Cuti Umum Esok

KOTA KINABALU: Kerajaan negeri menetapkan esok sebagai Hari Kelepasan Am khas, di Sabah bagi memudahkan rakyatnya keluar mengundi pada Pilihan Raya Negeri (PRN).

Ketua Menteri Sabah, Datuk Seri Mohd Shafie Apdal, dalam kenyataannya hari ini, berkata pengisytiharan cuti umum ini dibuat mengikut Seksyen 9, Ordinan Hari Kelepasan Sabah (Sabah Bab 56).

“Rakyat Sabah diingatkan agar terus mematuhi prosedur operasi standard (SOP) sepanjang pelaksanaan pilihan raya ditetapkan Suruhanjaya Pilihan Raya (SPR), pihak berkuasa tempatan (PBT) serta pihak berkuasa berwajib.

“Nasihat kesihatan yang dikeluarkan Kementerian Kesihatan (KKM) harus dijadikan satu kebiasaan baharu dalam kehidupan harian,” katanya.

Dalam kenyataan media terbabit, Mohd Shafie turut mengingatkan rakyat Sabah agar terus mengamalkan langkah pencegahan COVID-19 seperti disarankan KKM.

PRN Sabah dijadualkan berlangsung esok seperti ditetapkan SPR sebelum ini.- BH Online


Sukarelawan Bomba Komuniti Bakal Ditubuhkan Di Tanjung Batu – ADUN

TAWAU: Sukarelawan Bomba Komuniti bakal ditubuhkan dalam masa terdekat bagi peringkat DUN Tanjung Batu untuk membantu kerja-kerja menyelamat dan memadamkan kebakaran yang berlaku di kawasan tersebut.

Rancangan itu diumumkan oleh Pembantu Menteri Belia dan Sukan Sabah, merangkap ADUN N71 Tanjung Batu, YB Andi Suryadi Bin Bandy dalam ucapannya ketika merasmikan pelancaran Tawau Emergency Mutual Aid (TEMA) di Tawau Yatch Club Garden disini, kelmarin.

“Buat masa ini kita rancang untuk tubuhkan Sukarelawan Bomba Komuniti peringkat DUN terlebih dahulu dan seterusnya akan dikembangkan ke peringkat Parlimen Kalabakan” Tambahnya lagi.

Pelancaran TEMA merupakan hasrat Pihak Bomba dan Penyelamat Zon Tawau sebagai salah satu langkah pencegahan dan tindakan sekiranya berlaku situasi bencana di Daerah Tawau. TEMA juga merupakan bentuk persefahaman di antara ahli yang terlibat untuk memberikan bantuan dari segi fasiliti serta kepakaran apabila berlakunya kecemasan atau bencana.

Kawasan Tanjung Batu merupakan salah satu kawasan di daerah Tawau yang berpenduduk padat dan terdapat operasi syarikat-syarikat perindustrian dalam bidang gas, cecair mudah terbakar dan bahan kimia.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Negara Capai 90% Populasi Dewasa Lengkap Vaksin Covid-19

PUTRAJAYA: Negara mencapai 90.02% populasi dewasa lengkap divaksin selepas 21,073,482 individu selesai menjalani suntikan vaksin Covid-19 setakat semalam.

Peningkatan sebanyak 0.3% berbanding sehari sebelum itu, iaitu 89.7% selaras dengan pengumuman kerajaan yang membenarkan perjalanan merentas negeri dan ke luar negara bermula hari ini.

Terdahulu, Perdana Menteri Ismail Sabri Yaakob dalam sidang media khas mengumumkan sempadan negeri di seluruh negara dibuka serentak mulai hari ini selepas kadar vaksinasi populasi dewasa melepasi 90%.

Sementara itu, berdasarkan perangkaan di portal CovidNow, 94.8% atau 22,185,520 individu daripada populasi dewasa menerima sekurang-kurangnya satu dos vaksin, manakala 7.4% atau 231,714 remaja berusia 12 hingga 17 tahun telah selesai divaksinasi.

Sejumlah 129,518 dos vaksin diberikan semalam dengan 31,932 melibatkan dos pertama manakala 97,586 dos kedua menjadikan jumlah pemberian dos vaksin menerusi Program Imunisasi Covid-19 Kebangsaan (PICK) adalah sebanyak 45,650,714 dos.

PICK dilancarkan pada 24 Feb lepas bagi memberikan vaksinasi untuk membendung pandemik Covid-19 di seluruh negara.


Penunggang Motosikal Maut Ketika Cuba Memotong

PENAMPANG: Seorang lelaki maut apabila motosikal yang ditunggangnya bertembung dengan sebuah kereta ketika cuba memotong kenderaan lain di Jalan Sapulut Donggongon berhadapan kedai perobot, awal pagi tadi.

Dalam kejadian pukul 5.25 pagi itu Aibry Soimin, 25, beralamat Kampung Paus Ranau meninggal dunia di tempat kejadian akibat parah pada beberapa bahagian badan.

Ketua Polis Daerah Penampang, Deputi Superintendan Mohd Haris Ibrahim berkata mangsa yang menunggang motosikal jenis Honda EX5 dari arah Tambunan ke Kota Kinabalu.

Menurutnya, sebaik tiba di lokasi kejadian penunggang motosikal cuba memotong sebuah kenderaan di hadapan lalu masuk ke lorong bertentangan dan bertembung dengan kereta jenis Proton Iriz.

“Akibat kemalangan itu penunggang tercampak ke sebelah kiri jalan manakala motosikalnya terhumban ke dalam longkong.

“Penunggang motosikal disahkan meninggal dunia di tempat kejadian oleh pegawai perubatan dari Hospital Queen Elizabeth I (HQE I), Kota Kinabalu,” katanya ketika dihubungi di sini hari ini.

Mohd Haris berkata, Proton Iriz dipandu seorang wanita berusia 29 tahun hanya cedera ringan pada lengan kanan.

“Mayat dihantar ke HQE I Kota Kinabalu dan polis sedang mengesan waris untuk proses bedah siasat,” katanya sambil menambah siasatan masih diteruskan mengikut Seksyen 41(1) Akta Pengangkutan Jalan 1987. SabahNewsToday


25 Ahli Parlimen Fail Usul Tak Percaya Pada Muhyiddin

PETALING JAYA: Seramai 25 ahli Parlimen pembangkang mengemukakan usul undi tidak percaya terhadap Perdana Menteri, Muhyiddin Yassin seperti disenaraikan dalam Kertas Perintah.

Usul itu dikemukakan Ahli Parlimen Kepong, Lim Lip Eng (DAP), Ahli Parlimen Tawau yang juga ketua PKR Sabah, Christina Liew, 11 ahli Parlimen Amanah, 7 dari Warisan dan 5 dari Pejuang.

Terdapat juga 2 usul percaya terhadap Muhyiddin yang dikemukakan Ahli Parlimen Pasir Putih, Nik Muhammad Zawawi Salleh dari PAS dan Ahli Parlimen Arau, Shahidan Kassim dari Barisan Nasional.

Kertas Perintah yang dilihat itu menunjukkan 62 usul dikemukakan ahli Parlimen pembangkang dan penyokong kerajaan.

Pada Mei dan Julai lalu, bekas perdana menteri dan Ahli Parlimen Langkawi, Dr Mahathir Mohamad mengemukakan usul undi tidak percaya terhadap Muhyiddin, tetapi ia tidak dibahaskan.

Sokongan diperolehi Muhyiddin dipersoalkan sekali lagi, selepas ketua pembangkang, Anwar Ibrahim menghadap Yang di-Pertuan Agong 13 Okt lalu bagi menunjukkan beliau mempunyai “majoriti meyakinkan” untuk menjadi perdana menteri berikutnya.

Istana Negara berkata, Anwar tidak mengemukakan senarai nama ahli Parlimen yang menyokongnya untuk mengukuhkan dakwaannya dan Agong menasihatkan presiden PKR itu “akur dan menghormati proses perundangan seperti yang termaktub dalam Perlembagaan Persekutuan”.

Ahli Parlimen Beruas, Ngeh Koo Ham dilaporkan berkata, usul undi tidak percaya terhadap Muhyiddin perlu diutamakan dan menjadi perkara pertama dalam agenda Dewan Rakyat yang akan bersidang semula 2 Nov ini.

Bekas speaker Dewan Undangan Negeri Perak itu berkata, tiada faedah wakil rakyat membincangkan perkara lain, jika kerajaan sedia ada tidak dapat bertahan lagi.

Sebelum ini, Speaker Dewan Rakyat, Azhar Azizan Harun dilaporkan berlata, usul undi tidak percaya tidak boleh dibahaskan tanpa persetujuan seorang menteri.

Peraturan 15(1) dan (2) Peraturan-peraturan Majlis Mesyuarat Dewan Rakyat menyatakan urusan kerajaan hendaklah didahulukan berbanding urusan lain dan diatur mengikut pertimbangan kerajaan.

Peguam perlembagaan berkata, Parlimen tidak boleh tunduk kepada eksekutif kerana sistem demokrasi di bawah Perlembagaan Persekutuan mengkehendaki eksekutif bertanggungjawab kepada badan perundangan.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: Sabah Awalkan Larangan Rentas Daerah

KOTA KINABALU: Larangan rentas daerah di Sabah akan dilaksanakan semula bermula 24 Mei ini bagi mengekang penularan COVID-19 berikutan peningkatan mendadak kes di negeri ini sejak tiga hari lalu.

Jurucakap COVID-19 Sabah, Datuk Masidi Manjun, berkata larangan itu diawalkan tiga hari berbanding jadual asal yang sepatutnya bermula 27 Mei. Tempoh penguatkuasaan larangan itu turut dilanjutkan hingga 7 Jun depan berbanding hingga 3 Jun yang diumumkan beliau pada akhir minggu lalu.

“Jumlah kes COVID-19 di Sabah merekodkan tiga angka sejak tiga hari lalu dengan bilangan masing-masing 160 kes (19 Mei), 245 kes (20 Mei) dan 144 kes pada hari ini. Susulan perkembangan itu, kerajaan negeri akan melaksanakan sekatan rentas daerah yang berkuat kuasa mulai 24 Mei sehingga 7 Jun depan, tertakluk kepada kajian semula.

“Pelaksanaan sekatan rentas daerah ini bertujuan mengawal pergerakan dan jangkitan antara daerah dalam kategori merah dan jingga ke daerah kategori hijau dan kuning,” katanya.

Ketika ini, Sabah hanya melaksanakan larangan rentas zon bermula 17 Mei lalu selepas seminggu larangan rentas daerah sepanjang sambutan Aidilfitri, bermula 10 Mei lalu.

Menerusi sekatan pergerakan mengikut zon, kerajaan negeri menetapkan enam zon di seluruh negeri yang dikenakan sekatan merentas, namun pergerakan antara dearah dalam zon yang sama dibenarkan.

Pelaksanaan larangan rentas daerah pula dikuatkuasakan di semua daerah seluruh negeri, kecuali Kota Kinabalu, Penampang dan Putatan yang dikategorikan sebagai satu daerah.

Larangan rentas daerah selama dua minggu kali ini juga ada kaitan dengan kawalan pergerakan sempena sambutan Tadau Kaamatan atau Pesta Menuai yang kemuncaknya dirayakan masyarakat Kadazandusun dan Murut pada 30 dan 31 Mei ini.

Sementara itu, Masidi yang juga Menteri Kerajaan Tempatan dan Perumahan negeri, berkata kebanyakan daripada 144 kes baharu COVID-19 di Sabah hari ini dikesan menerusi kluster sedia ada dan saringan kontak rapat. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Negeri Sabah Perlu Keluar Peruntukan Sendiri Bina PPRT

KOTA KINABALU, 14 Jun – Kementerian Pembangunan Luar Bandar Sabah telah menghantar cadangan kepada Unit Perancang Ekonomi Negeri (UPEN) untuk mengadakan bajet sendiri di bawah kerajaan negeri bagi membina lebih banyak rumah di bawah Program Perumahan Rakyat Termiskin (PPRT).

Menterinya Datuk Ewon Benedick berkata terdapat keperluan untuk kerajaan Sabah mengeluarkan peruntukan sendiri kerana banyak lagi kawasan khususnya pedalaman memerlukan PPRT.

Katanya setakat ini pelaksanaan PPRT di Sabah terlalu bergantung kepada peruntukan kerajaan persekutuan dan ia tidak mencukupi.

“Pada tahun ini, hanya 445 unit bina baharu rumah PPRT dan 1,740 baik pulih yang diperuntukkan di Sabah, selepas melawat banyak kampung khususnya kawasan pedalaman, saya dapati banyak lagi keperluan untuk membina rumah PPRT.

“Oleh itu saya melihat ada keperluan untuk kita mengadakan bajet sendiri di bawah kerajaan negeri untuk melaksanakan program berkenaan,” katanya kepada pemberita selepas majlis sambutan Aidilfitri daerah Kota Belud di sini malam tadi.

Ewon berkata pihaknya berharap Kementerian Kewangan khususnya Ketua Menteri Sabah Datuk Seri Mohd Shafie Apdal dapat mempertimbang cadangan berkenaan.

“Saya difahamkan respons daripada Ketua Menteri Sabah sangat positif dan akan mengadakan  perbincangan dengan pihak kementerian saya untuk memperincikan perkara berkenaan…oleh itu saya berharap ia dapat dimasukkan dalam Belanjawan Sabah 2020,” katanya.


PKP: Pekan Tamparuli Diperketatkan

TUARAN : Laluan Jambatan Lama Tamparuli, di sini, ditutup sejak kelmarin memudahkan pemeriksaan kenderaan menghubungkan Pekan Tamparuli, berikutan penguatkuasaan Perintah Kawalan Pergerakan (PKP) Fasa 3 diperketatkan sehingga 28 April.

Tinjauan BH di lokasi sebelum ini (Fasa 1 dan 2), masih terdapat ramai penduduk yang berkumpul tanpa mengendahkan keselamatan.

Pekerja penghantaran makanan, Helmi Morisin, 27, berkata bank yang menyediakan mesin pengeluaran wang automatik (ATM) serta pasar raya masih mengekalkan kaedah keselamatan jarak satu meter.

“Namun, orang ramai yang membeli keperluan di premis kecil tidak mengamalkannya dan secara tidak langsung menjadikan lokasi premis seolah-olah tempat berkumpul secara beramai-ramai.”

“Malahan, banyak kenderaan dinaiki dua atau tiga orang walaupun mereka mempunyai pertalian keluarga atau rumah yang sama untuk membeli barangan,” katanya.

Selepas satu daripada dua laluan utama ditutup sejak semalam, hanya pekerja syarikat dibenarkan beroperasi serta individu terdesak atau seorang pengguna kenderaan dibenarkan melepasi sekatan.

Sementara itu, Ketua Polis Daerah Tuaran, Deputi Superintendan Hamizi Halim, berkata pihak polis dan Jabatan Sukarelawan Malaysia (RELA) terpaksa menutup laluan Jambatan Lama Tamparuli dan hanya satu laluan dibuka bagi memasuki Pekan Tamparuli.

“Penutupan jambatan terbabit memudahkan pemeriksaan kenderaan yang masuk dan keluar di laluan berhampiran Kampung Bontoi.”

“Selain itu, rondaan juga dijalankan di sekitar pekan termasuk kawasan premis dan bank bagi memastikan penduduk mematuhi PKP,” katanya.- Berita Harian


APMM Tahan Bot Pukat Tunda, Rampas Satu Tan Ikan Di Sandakan

ANDAKAN, 29 Ogos: Agensi Penguatkuasaan Maritim Malaysia (APMM) menahan sebuah bot nelayan tempatan selepas dikesan menjalankan aktiviti menunda ikan di kawasan kurang tiga batu nautika dari pesisir pantai di Kinabatangan awal pagi semalam.

Timbalan Pengarah Operasi Zon Maritim Sandakan, Komander Maritim Mohd Khairulanuar Abd Majid berkata bot itu ditahan ketika sedang leka menunda lebih kurang dua batu nautika timur laut Sungai Asam, Kinabatangan pada pukul 6 pagi.

“Hasil pemeriksaan lanjut, bot tersebut juga melakukan kesalahan lain di bawah Enakmen Pelabuhan Dan Dermaga Sabah 2002 iaitu nama tekong tidak sama seperti dalam lesen.

“Seorang tekong lelaki warga tempatan berumur 25 tahun bersama tiga awak-awak warga Indonesia semuanya lelaki berumur antara 21 hingga 33 tahun ditahan dan hasil ikan campur dianggarkan seberat satu tan dirampas,” katanya dalam kenyataan di sini hari ini.

Tangkapan dan rampasan dibawa ke Jeti Zon Maritim Sandakan untuk tindakan lanjut dan kes disiasat di bawah Akta Perikanan 1985 dan Enakmen Pelabuhan Dan Dermaga Sabah 2002.


(Video) Solat Isyak di Masjid Puncak Alam Isnin lalu tak sah

SOLAT Isyak yang dilakukan malam Isnin lalu di Masjid Bandar Puncak Alam di Shah Alam, adalah tidak sah dan perlu diganti semula.

Ahli Jawatankuasa Masjid Bandar Puncak Alam Fadli Mohd Yusuf berkata, kejadian terbabit disedari ahli kariah masjid berkenaan selepas selesai solat itu.

Beliau berkata, pihaknya kemudian terus merujuk perkara itu kepada pejabat Mufti Selangor untuk tindakan selanjutnya.

“Ketika kejadian, imam solat tidak membaca salah satu ayat di dalam surah al-Fatihah dan solat itu diteruskan sehingga selesai.

“Sejurus itu, ahli kariah bertanyakan kepada pihak masjid sama ada solat itu sah atau perlu diqada semula,” katanya ketika dihubungi Harian Metro.

Terdahulu, tular rakaman video solat berkenaan di media sosial yang menyatakan mana-mana individu yang menjadi makmum ketika solat Isyak berkenaan untuk mengqada semula solat berkenaan.

Rakaman terbabit turut jelas kedengaran imam tidak membaca ayat ke-6 daripada tujuh ayat surah Al-Fatihah.

Mengulas lanjut, Fadli berkata, antara alasan dikemukakan Mufti Selangor Datuk Mohd Tamyes Abd Wahid kepada pihak pengurusan masjid adalah rukun solat adalah perlu membaca Al-Fatihah dengan tertib.

“Beliau (Mufti) memberi contoh situasi yang berlaku ketika khutbah Jumaat suatu ketika dulu ketika khatib terlepas membaca ‘Ittaqullah’.

“Oleh yang demikian, beliau menyarankan agar semua yang bersolat Isyak pada malam itu perlu diqada semula,” katanya. – Harian Metro


3, 721 Kes Wabak Denggi Dikesan Di Seluruh Sabah

KOTA KINABALU: Jabatan Kesihatan Negeri Sabah (JKNS) mengesahkan 3, 721 kes wabak denggi dikesan dengan 15 rekod kematian di seluruh negeri sehingga Rabu.

Pengarahnya, Datuk Dr Christina Rundi berkata terdapat enam kes baharu masing-masing satu di Sandakan, Lahad Datu, Penampang dan Putatan, manakala dua kes lagi di Ranau.

Kes tertinggi direkodkan di Kota Kinabalu (945), diikuti Tawau (576), Sandakan (510), Semporna (478), Lahad Datu (368), Penampang (118), Tenom (86) dan Putatan (72).

Manakala Tuaran mencatatkan 60 kes, Keningau (59), Ranau (51), Kota Marudu (46), Papar (41), Nabawan (40), Kudat (38), Kinabatangan (36) dan Kota Belud (33).

Perkembangan di Kunak dan Pitas pula masing-masing merekodkan 30 kes, Sipitang (26), Beluran (25), Beaufort (20), Tongod (14), Kuala Penyu (11), serta Tambunan (lapan).

Pada masa sama, status wabak terkini enam lokaliti penempatan penduduk di negeri ini yang melibatkan 15 kes keseluruhannya pula dilaporkan berada dalam keadaan terkawal.

Iaitu, Kg Tebobon (dua kes), Taman Wendy (dua) dan Gudon (dua) di Kota Kinabalu, serta Kg Kuala Gum-Gum Sandakan (tiga), Hampalan Darat Semporna (dua) dan Tg Batu Laut Ladalam Tawau (empat).

Situasi semasa wabak kolera di negeri ini pula menyaksikan 99 kes simptomatik (ST) dan 45 asimptomatik (AT) yang direkodkan dengan sembilan sampel persekitaran positif.

Statistik menunjukkan Semporna dikenalpasti daerah tertinggi dengan 48 kes ST dan l35 kes AT, diikuti Kota Kinabalu (17 ST dan tiga kes AT), serta Kunak (11 ST dan lima AT).

Daerah lain yang turut mempunyai kes namun dengan angka lebih rendah adalah Tawau, Beaufort, Putatan, Tuaran, Penampang, Kinabatangan, Lahad Datu, Papar dan Sipitang. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pil Ubat Mampu Mengubah Bau Kentut Berbau Coklat Dan Ros

Sebuah syarikat Perancis mendakwa berjaya mencipta pil yang membuatkan kentut berbau harum.

Pil berkenaan dihasilkan Christian Poincheval yang menetap di pekan di barat negara itu dan mendakwa ia boleh menukar kentut yang busuk menjadi wangi seperti bau bunga mawar atau coklat.

Beliau mendakwa sudah menghasilkan pil itu sejak 2007.

Laman web syarikat berkenaan mendakwa, pil itu organik sepenuhnya dan tidak berasaskan perubatan atau dadah dalam produk itu.

Dakwa laman web berkenaan: “Pil Kentut ini adalah hasil penyelidikan dan percubaan panjang dan sudah dijual sejak 2007.

“Pelbagai wangian juga menambahkan sentuhan jenaka bagi sebarang keadaan.

“Ramai pelanggan yang kembali mendapatkan produk adalah bukti terbaik.”

Poincheval ditemubual akhbar Telegraph beberapa tahun lalu dan berkata beliau memutuskan untuk cuba menghasilkan produk itu susulan keperluan selepas satu majlis makan malam dicemari bau kentut busuk.

“Bau kentut amat busuk, kami hampir lemas. Sesuatu perlu dilakukan,” katanya.

Katanya, pelanggan pelbagai peringkat membeli produknya.

“Saya ada pelbagai pelanggan. Ada yang membelinya kerana mereka bermasalah dengan kentut.

“Sebahagiannya membeli sebagai bahan jenaka untuk diberikan kepada rakan. Penjualan meningkat pada musim Krismas,” katanya. — Agensi


Buat Janji Temu Sebelum Berurusan Di UTC Sabah

KOTA KINABALU, 25 Nov : Orang ramai yang ingin berurusan di Pusat Transformasi Bandar (UTC) Sabah, yang mula beroperasi semula hari ini, diminta membuat janji temu dengan jabatan yang beroperasi di pusat itu bagi mengelakkan kesesakan dan mengekang pandemik COVID-19.

Ketua Jabatan UTC Sabah, Zahir Ridwan Zainal berkata pada masa ini bilangan pelanggan pada satu-satu masa dihadkan oleh jabatan dan agensi masing-masing seperti Jabatan Pendaftaran Negara (JPN) menetapkan hanya 40 pelanggan dan Jabatan Pengangkutan Jalan (JPJ) pula 20 pelanggan.

Selain itu, katanya, orang ramai juga diminta mematuhi prosedur operasi standard (SOP) yang ditetapkan bagi mengekang COVID-19 antaranya mematuhi penjarakan fizikal, memakai pelitup muka dan menggunakan cecair pembasmi kuman.

“Kanak-kanak bawah 12 tahun tidak dibenarkan memasuki premis UTC kecuali urusan yang melibatkan kecemasan. Bagi warga emas mereka masih dibenarkan untuk masuk dan berurusan tetapi untuk masa ini digalakkan untuk berurusan jika perlu sahaja,” katanya kepada Bernama di sini, hari ini.

UTC Sabah sebelum ini ditutup pada 7 Okt lalu selaras dengan Perintah Kawalan Pergerakan Bersyarat (PKPB) bagi mengekang pandemik COVID-19 dan hari ini mula beroperasi bermula jam 8 pagi hingga 1 tengah hari.

UTC Sabah beroperasi Isnin hingga Jumaat mengikut waktu operasi yang disingkatkan itu dan orang ramai boleh terus menghubungi talian UTC Sabah di 088-313 155 untuk membuat janji temu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Larangan rokok di premis makanan di Sabah mulai esok

KUNAK, 31 Jan – Penduduk Sabah diyakini sudah bersedia dengan penguatkuasaan larangan merokok di premis makanan yang bermula esok, kata Pembantu Menteri Kesihatan dan Kesejahteraan Sabah, Norazlinah Arif.

Beliau berkata sejak penguatkuasaanya dilaksana di peringkat pusat pada 1 Jan lalu, penduduk Sabah khususnya belia, turut mengambil inisiatif merokok di luar premis makanan dengan jarak tiga meter dari premis seperti ditetapkan Kementerian Kesihatan.

“(tidak dinafikan) Wujud rungutan perokok terbeban dengan larangan tersebut tetapi rungutan ini hanya bersifat peribadi, dan rata-rata perokok ini ada yang bersetuju atas dasar melihat kepentingan hidup bermasyarakat,” katanya ?kepada pemberita selepas menyempurnakan pelancaran Skim Kawalan Harga Musim Perayaan Tahun Baru Cina bagi daerah Kunak dan Semporna di sini, hari ini.

Dalam pada itu, Norazlinah yang juga Anggota Dewan Undangan Negeri Kunak, percaya penguatkuasaan itu akan mengurangkan jumlah perokok di negeri ini.

“Saya yakin apabila semua masyarakat sedar akan pentingnya menjaga kesihatan, maka jumlah perokok ini akan berkurangan dan dapat menyedarkan kesan kesihatan ke atas perokok pasif seperti golongan ibu dan kanak-kanak,” katanya lagi.???????

Mengulas mengenai program hari ini, Norazlinah mahu semua  premis perniagaan mematuhi harga barang kawalan yang ditetapkan dan tidak memanipulasi harga dan jika didapati terdapat salah laku berkaitan harga, masyarakat diminta untuk melaporkan kepada pihak berwajib.


Pencuri paling bodoh

LONDON: Seorang penjenayah yang menyewakan kereta mewah dicurinya melakukan kesilapan paling bodoh apabila membuat laporan polis mengenai kehilangan kenderaan itu seterusnya membawa kepada penangkapannya.

Chirag Patel menyimpan 19 kereta curi termasuk Porsche Cayenne, Range Rover serta Mercedes, malah lima daripadanya disimpan di garaj tingkat bawah di rumahnya di Croydon, selatan London.

Semua kereta terbabit berjaya dicuri tanpa menggunakan kunci di sekitar London antara Oktober 2012 hingga Januari 2015.

Dia yang berusia 39 tahun menghubungi polis apabila kehilangan sebuah Porsche dicuri pada 31 Januari 2015 sebelum didakwa di mahkamah.

Chirag didapati bersalah dan dipenjara lapan tahun di Mahkamah Crown Croydon pada Jumaat lalu, kerana melakukan konspirasi mengendalikan barang curi dan memiliki harta jenayah berhubung penemuan deposit wang tunai lebih 440,000 pound sterling (RM2.4 juta) yang tidak dapat dijelaskan.

Jurucakap polis metropolitan berkata, Chirag yang membuat laporan polis enggan memberi alamat rumahnya sebaliknya memberi alamat rumah ibu bapanya.

“Namun dia akhirnya memberi alamat rumah sendiri sebelum polis menyiasat dan menemui kereta mewah di garaj bawah. Pegawai mengenal pasti salah sebuah kereta mempunyai nombor plat sama seperti yang terdapat pada kereta dilihat di luar rumah ibu bapa Chirag.

“Siasatan lanjut mendapati lima kereta di garaj itu mempunyai nombor plat palsu dan disahkan kereta curi sebelum Chirag ditahan,” katanya.


‘Kepala Abam Sakit Bagai Dicucuk-Cucuk’: Norwahidah

KUALA LUMPUR: Hasra Allahyarham Abam Bocey untuk mengadakan majlis makan bersama keluarga kelmarin tidak kesampaian apabila dia demam dan tidak mempunyai selera makan.

Kakaknya, Sharifah Norwahidah Syed Mohd Ridzuan, 41, berkata, adiknya sudah membeli lima kilogram siput dan sotong untuk tujuan itu.

“Dia teringin sangat nak makan gulai siput dengan keladi. Selain keluarga, dia juga nak ajak beberapa rakan. Namun disebabkan dia tak sihat, perancangan ini tak jadi dan kami nak buat pada hari lain. Dia memang suka buat makan-makan untuk keluarga. Dia orang yang tak berkira dengan adik beradik,” katanya.

Norwahidah berkata, dia mendesak Abam supaya mendapatkan rawatan di klinik tetapi adiknya enggan berbuat demikian.

“Dia tak nak dan hanya makan ubat tahan sakit. Dia berkali-kali mengadu kepalanya sakit sangat-sangat. Saya hairan juga kerana sepanjang yang saya tahu, Abam tak pernah ada masalah kesihatan.

“Setakat demam-demam itu biasalah. Tapi sakit kali ini amat luar biasa sehinggakan dia kata kepalanya seperti dicucuk-cucuk. Memang tak pernah dia kena begitu.

“Semalam, dia tidur awal jam 9 malam. Apabila sakit, dia selalunya akan jadi pendiam. Biasanya dia makan ubat dan tidur,” katanya.

Norwahidah yang tinggal di bahagian belakang rumah adiknya itu berkata, dia tahu mengenai berita sedih itu apabila seorang lagi adiknya yang juga pelawak, Ali Puteh memaklumkan kematian Abam menerusi kumpulan aplikasi WhatsApp keluarga.

“Saya sudah sampai di pejabat dan amat terkejut apabila dapat berita ini,” katanya.

Abam atau nama sebenarnya Syed Umar Mokhtar Syed Mohd Redzuan, 32, meninggal dunia di kediamannya di Gombak kira-kira jam 8.30 pagi.

Kejadian ini disedari isterinya, Nor Hidayah yang mahu mengejutkannya untuk solat Subuh.


Saat ngeri konsert dilanda tsunami dirakam

JAKARTA: Saat ngeri tsunami, yang difahamkan berpunca daripada letusan gunung berapi Krakatau melanda ketika orang ramai asyik menyaksikan konsert semalam menjadi viral di media sosial.

Adegan mengejutkan itu merakamkan tragedi di mana ombak akibat tsunami menghanyutkan kumpulan penyanyi dan penonton di konsert pop itu.

Rakaman yang dimuat naik dalam media sosial menunjukkan sebuah kumpulan muzik pop, Seventeen, melakukan persembahan di bawah khemah di tepi pantai di Pusat Peranginan Tanjung Lesung di Banten.

Ketika itu, kira-kira 200 kakitangan syarikat elektrik kerajaan Perusahaan Listrik Negara (PLN) dan ahli keluarga mereka berkumpulan untuk majlis akhir tahun.

Ketika puluhan penonton duduk mendengar muzik di meja masing-masing, ombak melanda secara tiba-tiba sehingga mengakibatkan kumpulan pemuzik dan peralatan mereka tercampak ke arah penonton.

Menurut kenyataan kumpulan itu, pemain bass mereka dan pengurus jelajah ditemui mati sementara tiga ahli kumpulan lain dan isteri salah seorang daripada mereka masih hilang.

“Air pasang naik dan menarik semua orang di lokasi, malangnya apabila arus surut ahli kami gagal menyelamatkan diri kerana gagal berpaut kepada sebarang objek untuk menyelamatkan diri,” katanya. – Agensi/Evening Standard